Permohonan dan Bayaran Penyeteman Dokumen Individu Secara dalam Talian Sepenuhnya Mulai 27 April 2022

Cyberjaya – Lembaga Hasil Dalam Negeri Malaysia (HASiL) memaklumkan bahawa penyeteman perjanjian dokumen individu boleh dikemukakan melalui portal Stamp Assessment and Payment System (STAMPS) secara dalam talian sepenuhnya mulai 27 April 2022.

Individu warganegara dan penduduk tetap yang mempunyai Nombor Cukai Pendapatan boleh membuat pendaftaran ID Pengguna STAMPS, permohonan taksiran dan bayaran duti setem secara dalam talian melalui portal STAMPS di pautan https://stamps.hasil.gov.my tanpa perlu hadir ke kaunter duti setem. Sijil Setem perlu dimuat turun dan dicetak setelah bayaran berjaya dilakukan untuk dikepilkan kepada perjanjian asal sebagai bukti duti setem telah dibayar.

Individu warganegara dan penduduk tetap yang tidak mempunyai Nombor Cukai Pendapatan serta individu selain warganegara dan bukan penduduk tetap perlu hadir ke mana-mana kaunter duti setem setelah mengisi maklumat penyeteman di portal STAMPS di bawah pilihan Penyeteman Dokumen Peribadi di Kaunter.

Pendaftaran Nombor Cukai Pendapatan individu boleh dibuat melalui e-Daftar di pautan https://edaftar.hasil.gov.my.

Sebarang pertanyaan dan maklum balas berkaitan perkara ini boleh dikemukakan kepada HASiL melalui:

(a) Hasil Care Line di talian 03-8911 1000 / 603-8911 1100 (Luar Negara);

(d) Borang Maklum Balas di portal rasmi LHDNM di pautan pantas


Suburkan Jiwa Generasi Cintakan Ilmu – Raja Muda Perlis

Untuk mendapatkan maklumat terkini, ikuti kami melalui Telegram

Arau – “COVID-19 telah mengubah landskap kehidupan di seluruh dunia.  Setelah dua tahun mengharungi dugaan ini, tiba masanya untuk masyarakat bangkit menjadikan keadaan lebih baik. Kita perlu menambah nilai dalam diri kita, terutamanya ilmu pengetahuan.”

Budaya membaca perlu terus subur dan hidup dalam jiwa masyarakat. Membaca akan melahirkan masyarakat generasi muda yang mencintai ilmu, berakhlak mulia, mentaati agama dan berkemahiran yang tinggi. Dengan membaca juga, minda kita menjadi lebih tenang dan dapat berfikir dengan lebih baik.

Titah Duli Yang Teramat Mulia (DYTM) Raja Muda Perlis, Tuanku Syed Faizuddin Putra dalam satu hebahan media Yayasan Tuanku Syed Putra (YTSP) Perlis selepas berkenan berangkat menghadiri aktiviti kayuhan berbasikal sempena “Hari Buku dan Hak Cipta Sedunia 2022” peringkat Perbadanan Perpustakaan Awam Negeri Perlis, anjuran Majlis Agama Islam dan Adat Istiadat Melayu Perlis (MAIPs), YTSP Perlis dan Yayasan Tuanku Fauziah (YTF).

Hari Buku dan Hak Cipta Sedunia merupakan satu acara tahunan yang disambut pada setiap 23 April seperti yang ditetapkan oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO).

Matlamatnya adalah untuk menggalakkan minat membaca, penerbitan dan hak cipta. Sambutan program ini mula disambut pertama kalinya pada 23 April 1995, iaitu 27 tahun yang lalu.

Dalam majlis tersebut, Pengarah Perbadanan Perpustakaan Awam Negeri Perlis, Azizi Janan menyeru masyarakat untuk terus menjadikan perpustakaan sebagai tempat riadah minda, yakni menyediakan pelbagai pilihan bahan bacaan bercetak dan kandungan subjek yang berbeza untuk dimanfaatkan oleh pembaca.

“Apabila seseorang itu berada di perpustakaan, maka ilmu pengetahuan dapat diterokai seolah-olah berada di serata pelusuk dunia.

“Lebih 52 juta bahan bacaan seperti e-buku, e-majalah dan e-suratkhabar serta e-pembelajaran juga boleh diakses secara percuma dihujung jari anda. Kandungan digital ini akan sentiasa ditambah dari masa ke masa,” ujar Pengarah Perbadanan Perpustakaan Awam Negeri Perlis mengatakan bahan bacaan tidak terhad kepada bahan fizikal sahaja, tetapi dapat dicapai menerusi laman portal u-Pustaka.

Beliau turut mengajak masyarakat di negeri Perlis supaya segera mendaftar sebagai ahli u-Pustaka dan terokailah dunia maklumat tanpa sempadan.

Pada masa yang sama, program ini dilakukan secara serentak dengan aktiviti “Kayuhan MAIPs Peduli Menjejaki dan Menyantuni Asnaf Bilangan ke 31 bagi tahun 2022”. Sebanyak RM700 diterima oleh Nurulanis Abd Rahman, Jafri Talib dan Saad Mat daripada keluarga asnaf, serta sekotak bahan makanan mentah “Kit MAIPs Peduli” dan juga satu pek beras daripada pihak MAIPs disumbangkan kepada mereka sempena aktiviti tersebut.


Selamat Hari Geosaintis

Sambutan Hari Geosaintis jatuh pada hari Ahad minggu pertama April setiap tahun. Namun begitu,  adakah kita mengenali siapakah geosaintis? Apakah peranan mereka?  Mungkin juga ada yang tidak perasan dengan sumbangan yang dicurahkan oleh golongan yang turut dikenali sebagai ahli geologi atau kaji bumi ketika negara kita berhadapan dengan pelbagai ujian alam seperti tanah runtuh, banjir, kemarau malah kelembapan sektor pelancongan. Bersempena dengan hari yang disambut ini, penulisan ini tertumpu pada peranan ahli geologi agar kerjaya ini terus dihargai oleh semua pihak.

Kelibat ahli geologi kebiasaannya jarang-jarang disedari oleh orang ramai. Ketika berlaku bencana tebing bukit batu kapur yang runtuh baru-baru ini di Simpang Pulai, anggota bomba dan penyelamat bekerjasama dengan pakar bidang geologi seperti ahli geofizik dan geobencana dalam usaha membantu mencari mangsa yang tertimbus. Gelongsor tanah di kawasan Ampang juga telah menggemparkan kita sekitar Mac 2022. Dua contoh tersebut merupakan kejadian yang memerlukan penglibatan ahli geologi untuk membantu operasi menyelamat dan menilai tahap kestabilan cerun yang secara zahir kelihatan masih utuh dan belum pun mahu runtuh.

Pada Mac yang lalu juga kita menyambut Hari Air Sedunia. Semasa musim kemarau dan ditambah pula dengan masalah jerebu yang teruk, khidmat ahli geologi ini sememangnya ditagih. Golongan petani dan pekebun sudah tentu keresahan kerana bendang menjadi kering dan tanaman pula mati kelayuan. Kebakaran hutan terutamanya di kawasan gambut menjadi cabaran utama semasa musim kemarau. Pakar hidrogeologi dan “bomoh air” (geofizik penjelajahan) akan dipanggil untuk membantu menangani masalah tersebut. Kawasan yang berpotensi adanya air bawah tanah seperti dalam retakan batuan masih belum banyak diterokai untuk menampung bekalan air di permukaan yang kering semasa kemarau. Isu pencemaran air permukaan seperti loji rawatan air yang mungkin disabotaj atau wujud tangan-tangan ghaib yang tidak mahu mematuhi undang-undang negara dalam operasi kilang berhampiran sungai sering menghantui kita dalam isu perbekalan air yang selamat untuk digunakan. Ahli geologi boleh memainkan peranan penting bagi mendapatkan sumber baharu air bawah tanah bagi kawasan yang strategik supaya dapat memenuhi keperluan masyarakat yang mendiami kawasan dengan kepadatan penduduk seperti Pulai Pinang. Maka, tidak hairanlah jika masalah perbekalan air yang tidak dirancang dengan betul, menyebabkan negeri-negeri lain juga akan turut terkesan pada masa akan datang.

Dalam sektor pertanian juga, pelibatan ahli kaji bumi mampu merancakkan lagi hasil penanaman buah-buahan komersial seperti mangga Harum Manis dan durian Musang King. Mungkin sebelum ini hanya tanah di Perlis yang sesuai ditanam mangga Harum Manis. Mungkin juga penelitian tanah serupa di tempat lain boleh menjana pendapatan masyarakat melalui kerjasama Jabatan Pertanian. Begitu juga dengan kesuburan tanah untuk durian Musang King. Jenis-jenis tanah yang ada boleh dinilai oleh pakar tanah untuk kesesuaian mengikut jenis tanaman.

Selain itu, ahli geologi juga terlibat dalam penyediaan tapak binaan, jajaran baharu jalan raya, landasan kereta api, serta projek-projek mega seperti empangan dan terowong. Sebagai contoh, projek lebuh raya memerlukan input atau pandangan ahli geologi supaya pembinaan dapat dilakukan dengan baik bagi mengelakkan bencana seperti runtuhan cerun potongan bukit, pendasaran tidak mendap atau ditelan bumi serta tiang yang dipasak dipastikan berada pada batuan yang utuh. Penilaian kestabilan terowong seperti terowong jana kuasa hidro amat penting dilakukan bagi mengelak daripada berlakunya kegagalan pihak berkenaan membekalkan tenaga elektrik. Terdapat juga terowong yang digunakan untuk tapak pelancongan seperti terowong Sungai Lembing yang perlu dinilai oleh ahli kaji bumi dari semasa ke semasa bagi memastikan keselamatan para pengunjung terjamin. Pembinaan lapangan terbang juga amat memerlukan pandangan daripada ahli geologi. Pernah suatu ketika dahulu, kita digemparkan dengan masalah mendapan di kawasan lapangan terbang yang didasari oleh batu kapur.

Sektor pelancongan negara juga memerlukan maklumat geologi. Contoh yang tidak asing lagi termasuklah pembangunan sesebuah geopark. Malaysia kini memiliki geopark bertaraf global, iaitu di Pulau Langkawi dan beberapa tempat lain pula berstatus kebangsaan seperti Geopark Lembah Kinta, Geopark Jerai dan Gunung Kinabalu. Buah tangan ahli geologi telah menjadikan tapak-tapak yang menarik seperti pembentukan gua dan struktur batuan unik dapat dikenali dan dihayati oleh masyarakat tempatan dan antarabangsa. Tanpa kepakaran ahli geologi, keunikan sesuatu tempat agak sukar untuk diceritakan. Jalinan pelbagai bidang menambahkan lagi maklumat saintifik dan kebolehpasaran sesuatu tempat dalam sesebuah tapak dalam industri geopelancongan.

Sektor kuari dan lombong juga melibatkan khidmat geosaintis. Mana tidaknya, jika tebing kuari tidak selamat, pegawai bidang inilah yang perlu menasihati pengurusan syarikat supaya keselamatan pekerja terjaga dan operasi harian dapat diteruskan. Bicara tentang sumber mineral nadir bumi (REE) juga perlu melibatkan ahli geologi. Peranan mereka dalam menentukan zon kaya mineral tersebut dalam tanah mahupun batuan membolehkan pengusaha mineral tersebut mengenal pasti kawasan yang sesuai untuk dilombong. Selain itu, banyak lagi sumber mineral dan batuan yang berguna untuk diusahakan. Emas di Malaysia terutamanya di kawasan Raub dan Kuala Lipis sudah sekian lama dipetakan oleh ahli geologi untuk dilombong. Sejarah Lembah Kinta yang terkenal dengan bijih timah juga memerlukan orang yang arif dengan ilmu kaji bumi dalam mencari jalur pembentukan mineral tersebut.

Begitulah antara peranan ahli geologi dalam kehidupan kita. Sempena Hari Geosaintis yang disambut ini, penulis juga ingin menarik perhatian pembaca untuk mengenali dengan lebih lanjut tentang bidang dan kerjaya sebagai ahli geologi. Melalui carian Persatuan Geologi Malaysia, Institut Geologi Malaysia dan Lembaga Ahli Geologi, pembaca boleh mendapatkan maklumat lanjut tentang siapa itu ahli geologi. Pada peringkat universiti pula, pembelajaran rasmi bidang geologi boleh diterokai di universiti seperti Universiti Kebangsaan Malaysia, Universiti Malaya, Universiti Teknologi PETRONAS (fokus dalam bidang minyak dan gas), Universiti Sains Malaysia (fokus dalam bidang geofizik), Universiti Malaysia Kelantan, Universiti Malaysia Terengganu (fokus dalam geologi marin) dan Universiti Malaysia Sabah.

Sebagai penutup, penulis ingin lontarkan persoalan berikut. Apabila dewasa kelak, mahu jadi geosaintiskah? Mahu mencari fosil dinosaur? Mahu jadi pakar gempa bumi? Arif tentang letusan volkano? Jom, sertailah kerjaya sebagai ahli geologi!

Dr. Mohd Hariri Arifin, Ketua Kluster Geologi Kejuruteraan dan Bencana Geologi, Jabatan Sains Bumi dan Alam Sekitar, Fakulti Sains dan Teknologi, Universiti Kebangsaan Malaysia.


PLUS Saran Pengguna Lebuh Raya Patuhi TTA, Elak Kesesakan

Untuk mendapatkan maklumat terkini, ikuti kami melalui Telegram

Kuala Lumpur – Plus Malaysia Berhad (PLUS) menyarankan pengguna lebuh raya untuk mematuhi Cadangan Waktu Perjalanan (TTA) Balik Kampung dan Pulang ke Bandar yang telah disediakan sepanjang musim perayaan Aidilfitri akan datang untuk mengelakkan kesesakan trafik yang lebih panjang.

TTA yang direka berdasarkan pola perjalanan trafik musim perayaan dan cuti sekolah yang lalu sebagai panduan ini bertujuan untuk membantu pengguna lebuh raya melalui perjalanan sebaik mungkin dan mengurangkan kesesakan dengan mengagihkan trafik daripada memasuki kawasan lebuh raya secara serentak.

Menurut Ketua Pegawai Operasi PLUS, Datuk Zakaria Ahmad Zabidi, penggunaan lebuh raya PLUS dijangka akan meningkat sebanyak 25 peratus iaitu dua juta buah kenderaan berbanding dengan 1.6 juta buah kenderaan sehari sepanjang tempoh perayaan nanti memandangkan perjalanan kali ini adalah yang pertama sejak dua tahun perintah kawalan pergerakan (PKP) dilaksanakan.

Sila jangkakan kesesakan dan mungkin memanjangkan tempoh perjalanan anda. Jadi, kami menggesa dan menasihatkan pelanggan lebuh raya untuk mematuhi jadual perjalanan TTA yang dikeluarkan bagi merancang perjalanan balik kampung dan pulang ke bandar.

Bermula 29 April hingga 2 Mei 2022, pengguna lebuh raya yang akan keluar dari Lembah Klang ke destinasi yang lebih jauh seperti Perlis, Kedah, Pulau Pinang (Utara) dan Johor, waktu TTA yang dicadangkan adalah sebelum pukul 10.00 pagi. Sementara itu, bagi pengguna yang menuju ke destinasi yang lebih dekat atau ke negeri-negeri lain, disarankan untuk memasuki lebuh raya selepas pukul 1.00 petang.

Bagi perjalanan pulang ke Lembah Klang yang dijangka bermula pada 5 hingga 9 Mei 2022, cadangan waktu untuk memulakan perjalanan ialah sebelum pukul 9.00 pagi bagi mengelakkan kesesakan yang dijangka akan menjadi dua ganda lebih panjang daripada tempoh kebiasaan.

Pengguna lebuh raya PLUS boleh mendapatkan maklumat lanjut berkenaan trafik terkini melalui Twitter @PLUSTrafik, aplikasi PLUS, talian PLUSLine (1800-88-0000), Chatbot PUTRI, papan tanda elektronik (VMS) di lokasi-lokasi terpilih serta mengikuti laporan trafik terkini menerusi siaran-siaran radio utama negara.


Menteri Kanan Pendidikan Meraikan Pengamal Media

Putrajaya – Menteri Kanan Pendidikan Malaysia, YB Datuk Dr. Radzi Jidin menyantuni pengamal media dalam Majlis Ihya Ramadan petang ini bertempat di Hotel Palm Garden, Putrajaya.

Menurut Kementerian Pendidikan Malaysia (KPM), majlis ini merupakan satu daripada platform KPM untuk terus mengeratkan lagi hubungan antara kementerian dengan agensi media.

Selain menghayati nilai murni pada bulan suci Ramadan, majlis ini diadakan sebagai tanda terima kasih daripada pihak KPM atas liputan media menyampaikan dasar kementerian, khususnya berkenaan dengan pengoperasian sekolah dan pengajaran dan pembelajaran di rumah (PdPR) pada era penularan pandemik COVID-19.

Dalam tempoh dua tahun ini, fokus utama KPM adalah tertumpu pada perkara yang berstruktur serta memberikan impak yang besar dalam sistem pendidikan negara.

“Sebagai contoh, KPM mengambil pendekatan menyelesaikan isu kekurangan guru melalui pengambilan guru sekali beri secara besar-besaran, iaitu sebanyak 18 702 orang,” kata YB Datuk Dr. Radzi.

Selain itu, YB Datuk Dr. Radzi turut mengulas isu beg berat dalam kalangan pelajar.

“Isu beg berat ini bukan satu masalah yang baharu, tetapi sudah berlaku sekian lamanya. Antara perkara utama yang dikenal pasti, adalah jumlah mata pelajaran yang banyak dalam satu hari,” ujar beliau.

Oleh itu, KPM mengambil inisiatif untuk mengurangkan mata pelajaran daripada tujuh kepada tiga atau empat subjek sahaja dalam satu hari.

Majlis tersebut dihadiri oleh kira-kira 200 tetamu daripada pelbagai agensi media, antaranya ialah Dewan Bahasa dan Pustaka (DBP), Pertubuhan Berita Nasional Malaysia (BERNAMA), Radio Televisyen Malaysia (RTM), Astro Awani, Al Hijrah, Media Prima, The New Straits Times Press (NSTP) dan The Star.

Turut hadir ialah warga KPM dan ketua agensi media.


MyCC Lancar Rundingan Awam, Pinda Akta Persaingan 2010 dalam Talian

Untuk mendapatkan maklumat terkini, ikuti kami melalui Telegram

Kuala Lumpur – Suruhanjaya Persaingan Malaysia (MyCC) memulakan proses pindaan Akta Persaingan 2010 dan melancarkan rundingan awam secara dalam talian semalam.

Rundingan ini sekali gus mengundang orang ramai dan pihak berkepentingan yang berkaitan untuk mengambil bahagian terhadap cadangan pindaan tersebut dengan memberikan pendapat, pandangan, input dan maklum balas.

Menurut MyCC, pindaan ini bertujuan untuk menjadikan undang-undang persaingan di Malaysia lebih komprehensif dan selaras dengan amalan antarabangsa.

Pindaan Akta Persaingan 2010 ini termasuklah pindaan peruntukan berkaitan dengan kuasa penyiasatan dan penguatkuasaan serta peruntukan rayuan, dengan mengambil kira perkembangan ekonomi digital dan pengenalan rejim kawalan penggabungan.

Ketua Pegawai Eksekutif MyCC, Iskandar Ismail dalam satu kenyataan berkata,

Proses pindaan ini telah bermula sejak tahun 2019, tetapi tertangguh akibat pandemik COVID-19. Kami berharap pindaan ini akan mengukuhkan mandat MyCC dalam melindungi persaingan dalam pasaran dengan kuasa penyiasatan dan penguatkuasaan yang efektif.

Tambah beliau, MyCC diberikan mandat untuk menilai penggabungan yang akan mengurangkan atau mengganggu persaingan dalam pasaran dengan ketara dan berharap agar pindaan ini dapat diluluskan di Parlimen pada hujung tahun ini memandangkan Malaysia merupakan satu-satunya negara di Asia Tenggara yang masih belum memiliki rejim kawalan penggabungan.

Orang ramai boleh mendapatkan salinan pindaan tersebut melalui laman rasmi MyCC dan portal Malaysia Productivity Corporation Unified Public Consultation (UPC) mulai 25 April 2022.

Sebarang input dan maklum balas berkenaan pindaan ini boleh dikemukakan menerusi e-mel MyCC atau portal UPC sebelum 27 Mei 2022.


Bahasa Kasar Tidak Mencerminkan Norma Masyarakat Malaysia

Masyarakat Malaysia terutamanya orang Melayu sangat terkenal dengan kesantunan dan budi bahasanya. Namun begitu, sikap tersebut semakin hilang ditelan arus kemodenan pada masa ini. Bahasa kasar dilihat semakin meluas penggunaannya dalam kehidupan masyarakat terutamanya dalam kalangan anak muda. Buktinya, kata-kata kesat sangat mudah dilihat dalam setiap hantaran di laman media sosial masyarakat pada hari ini tanpa mengira peringkat umur dan latar belakang.

Jika dahulu, anak kecil yang berbahasa kasar sudah pasti dicili-cilikan mulutnya kerana norma masyarakat Malaysia terutamanya orang Melayu pada masa tersebut yang sangat mementingkan aspek kesopanan dan kesantunan dalam berkomunikasi. Namun begitu, situasi pada hari ini adalah sebaliknya. Masyarakat tidak malu dan teragak-agak untuk menggunakan bahasa kasar ketika berkomunikasi sama ada secara bersemuka atau tidak di laman media sosial masing-masing.

Menurut Kamus Dewan Edisi Keempat, bahasa kasar bermaksud bahasa yang tidak sopan atau tidak manis dituturkan atau digunakan. Bahasa kasar tidak mementingkan kesantunan dan kesopanan dalam proses berbahasa. Amnya, bahasa kasar ialah bahasa yang digunakan dalam percakapan atau tulisan yang boleh menyakitkan hati seseorang yang mendengar atau membacanya.

Perkataan yang digunakan juga tidak dipilih secara berhati-hati berbanding dengan bahasa halus. Bahasa kasar selalunya dikaitkan dengan pemilihan dan penggunaan bahasa yang tidak sesuai dengan keadaan dan tempat sehingga menimbulkan perasaan kurang senang pihak yang mendengar atau membacanya.

Bahasa kasar juga selalu dikaitkan dengan bahasa kesat, iaitu bahasa yang digunakan di luar lingkungan frasa yang biasa digunakan. Penutur atau penulisnya selalu dianggap sebagai orang yang mempunyai tahap pendidikan yang rendah dan tidak tahu berbahasa. Antara contoh perkataan bahasa kasar termasuklah bodoh, gila dan celaka.

Jika bahasa halus merujuk kesantunan berbahasa, bahasa kasar pula merujuk ketidaksantunan berbahasa. Ketidaksantunan berbahasa mampu menimbulkan konflik dalam sesebuah komunikasi yang dibina. Culpeper merujuk kajian Zaitul Azma dan rakan-rakan yang bertajuk “Penggunaan Strategi Ketidaksantunan dalam Kalangan Remaja di Sekolah” yang mendefinisikan ketidaksantunan sebagai strategi yang dirancang. Bahkan, beliau telah menggariskan beberapa elemen yang boleh menyebabkan perlakuan pertuturan tersebut menjadi tidak santun dalam Model Ketidaksantunan yang dikemukakannya. Elemen tersebut adalah seperti yang berikut:

Culpeper turut membangunkan lima strategi ketidaksantunan yang menguatkan lagi Model Ketidaksantunan. Lima strategi tersebut ialah seperti yang berikut:

Awang Sariyan dalam bukunya yang bertajuk Santun Berbahasa pula menyatakan bahawa kaum Melayu amat terkenal dengan sistem nilai yang bertunjangkan kesopanan dan kesantunan baik dalam aspek lisan, tulisan mahupun perbuatan. Keunikan ini berkait rapat dengan ajaran Islam kerana hubungan antara kedua-duanya telah terikat kemas.

Islam juga sentiasa menganjurkan umatnya untuk menggunakan kata-kata yang baik sama ada dalam pertuturan mahupun penulisan. Antara ayat-ayat al-Quran yang menyarankan penggunaan dan pemilihan bahasa yang baik dan sesuai adalah seperti dalam surah  al-Israa’, ayat 53 yang bermaksud “…dan katakanlah kepada hamba-Ku, hendaklah mereka mengucapkan perkataan yang baik…” dan surah al-Baqarah, ayat 83 yang bermaksud “…dan ucapkanlah kata-kata yang baik kepada manusia”. Penggunaan perkataan yang baik menggambarkan kemuliaan peribadi seseorang dan mampu menimbulkan kemesraan kepada sesiapa yang mendengarnya.

Sebagai sebuah negara yang kebanyakan penduduknya berketurunan Melayu dan beragama Islam amatlah menyedihkan apabila bahasa kasar digunakan dalam pelbagai situasi seperti dalam filem, drama televisyen mahupun pergaulan seharian masyarakat termasuklah ketika berkomunikasi di laman media sosial masing-masing.

Seperti yang kita maklum, bahasa kasar dan perkataan yang menyakitkan hati dilarang dalam Islam atau mana-mana agama sekalipun. Jika berada di tempat awam ataupun sedang menikmati hidangan di kedai makan umpamanya, kita boleh mendengar anak-anak muda bergurau sesama mereka dengan mengucapkan perkataan seperti bodoh, sial, babi, mampus, anjing, sundal dan sebagainya tanpa malu atau risau didengari oleh orang lain. Bahkan, anak muda beranggapan bahawa perbuatan mereka tersebut tidak salah dan sekadar bergurau mesra bersama-sama rakan masing-masing.

Menurut Hariyati Ariffin, Pensyarah Kanan Fakulti Komunikasi dan Pengajian Media, Universiti Teknologi MARA, Shah Alam dalam kajian rambangnya berkaitan dengan isu bahasa kasar mendapati bahawa penggunaan bahasa kasar dan tidak beradab ialah sesuatu yang tidak baik untuk dipraktikkan. Walau bagaimanapun, responden yang ditemu bual berpendapat bahawa bahasa kasar tersebut hanya digunakan dalam kalangan kawan-kawan dan sebagai satu bentuk gurauan yang merapatkan hubungan persahabatan antara mereka.

Kebanyakan golongan muda berbahasa kasar disebabkan oleh pengaruh di sekeliling mereka. Contohnya, ada ibu bapa yang menggunakan kata-kata yang kurang sopan dan mencarut di hadapan anak-anak walaupun perbuatan tersebut bukan ditujukan kepada anak-anak mereka dan sebaliknya kepada rakan-rakan mereka. Namun begitu, anak-anak tersebut yang mendengar akan mudah terikut-ikut perbuatan tersebut.

Pada zaman “langit terbuka“ ini, bahasa kasar amat mudah dilihat terutamanya di media sosial. Walaupun media sosial seseorang ialah laman peribadi, setiap komunikasi di laman tersebut memerlukan unsur kesopanan dan kesantunan. Hal ini demikian kerana setiap hantaran dan komen dalam media sosial boleh diakses oleh sesiapa sahaja di seluruh dunia. Oleh itu, sebagai seorang warganegara Malaysia, kita perlu sentiasa menjaga penggunaan bahasa di media sosial masing-masing yang merupakan satu medium terbuka yang menggambarkan sifat dan sikap masyarakat.

Tuntasnya, penggunaan bahasa kasar yang semakin meluas dalam kalangan masyarakat wajar dirisaukan. Penggunaan bahasa kasar bertentangan dengan cerminan dan norma masyarakat Melayu yang terkenal dengan sikap lemah-lembut dan bersopan santun baik dari segi perbuatan dan percakapannya. Nenek moyang kita dahulu sangat halus bahasanya dan menggunakan bahasa yang berlapis dan berlapik semasa berkomunikasi antara satu sama lain. Setiap kata yang keluar dari mulut dipastikan tidak menyakiti hati orang yang mendengarnya.

Penggunaan bahasa kasar bukan sahaja boleh menimbulkan permusuhan, bahkan memberikan imej yang kurang baik kepada penuturnya. Sewajarnya, setiap ahli masyarakat terutama ibu bapa perlulah memastikan penggunaan bahasa kasar yang semakin leluasa kini tidak diwarisi dan menjadi sebati dalam kehidupan masyarakat Malaysia. Ayuh, bersama-samalah kita patuh kepada prinsip Rukun Negara yang kelima, iaitu kesopanan dan kesusilaan kerana bahasa menunjukkan bangsa!


MPP UPNM Berkongsi Rezeki

Untuk mendapatkan maklumat terkini, ikuti kami melalui Telegram

Kuala Lumpur- Yang Dipertua MPP Universiti Petahanan Nasional Malaysia (UPNM), Saudara Mohamad Mifzal Mohamad [email protected], menjelaskan Program Jelajah SKS Menyemarakkan Semangat #UPNMPrihatin dilaksanakan bertujuan untuk mendekatkan mahasiswa bersama-sama masyarakat bagi menyantuni komuniti yang memerlukan melalui program berkongsi rezeki supaya dapat meringankan beban mereka.

Melalui program ini, potensi kepemimpinan diri seperti aspek komunikasi, penyelesaian masalah, bekerjasama serta saling membantu dan bertindak segera menghulurkan pertolongan kepada yang memerlukan dapat diserlahkan, selain mampu membentuk sahsiah mahasiswa supaya bersikap prihatin kepada komuniti dan dapat mengalami sendiri keberkesanan program khidmat masyarakat yang dilaksanakan ini.

“Mahasiswa juga mampu meningkatkan kemahiran berkomunikasi, berfikir di luar kotak, bersifat prihatin dan kasih sayang sesama insan, “jelas beliau. Menurutnya, pendedahan berkaitan dengan tanggungjawab fungsi dan peranan sebagai mahasiswa, anggota komuniti dan masyarakat juga dapat diperkukuh. Bersempena dengan Ramadan yang mulia dan amat bermakna ini, pelbagai program diatur dalam usaha memperkukuh serta menyuburkan lagi semangat perpaduan dalam kalangan masyarakat berbilang bangsa, agama dan kepercayaan di negara ini.

Program anjuran MPP UPNM ini akan diketengahkan sebagai Ikon UPNM dalam Program Jelajah SKS yang diadakan secara bersiri sebagai usaha mengukuhkan agenda perpaduan dengan mendekati masyarakat. Rangka Tindakan Kesejahteraan Pendidikan Tinggi atau Sejahtera IPT bagi tahun 2022 dengan mengangkat dua teras daripada Sejahtera IPT, iaitu Memacu Kesejahteraan Komuniti dan Menyemarakkan Semangat #KPTPrihatin. Program Jelajah SKS akan diadakan secara bersiri dengan tema Menyemarakkan Semangat #UPNMPrihatin bertujuan untuk menyantuni komuniti dengan meringankan beban masyarakat yang terkesan selepas Pandemik COVID-19.

Menurut Timbalan Naib Canselor Hal Ehwal Pelajar dan Alumni UPNM, Profesor. Ts. Dr. Muhd Zu Azhan Yahya, MPP sebagai Ikon UPNM menjadi tunjang utama dalam menjayakan Program SKS ini. Program ini akan diadakan secara berterusan sebagai usaha untuk membentuk mahasiswa secara holistik yang sentiasa peka dan prihatin dalam membantu nasib masyarakat yang memerlukan bantuan. “Melalui program sebegini, mereka memperoleh pengalaman sebenar dalam kemahiran berkomunikasi, berfikir di luar kotak, selain dapat memupuk sikap prihatin dan kasih sayang,” jelas beliau.

Empat keluarga telah menerima sumbangan, iaitu Encik Abdul Aziz Suman dari Kampung Dacing Hilir, Lenggeng, Negeri Sembilan, Puan Wan Rosnani Wan Mahmud dan keluarga dari Kampung Sri Gemas, Tampin, Negeri Sembilan. Encik Sabri Alang dan keluarga dari Kampung Hulu Kemensah, Ampang Jaya, Selangor, serta Encik Muhammad Ridwan Tee Abdullah dan keluarga dari Kampung  Kelang Makau, Sungai Petani, Kedah.

Bentuk sumbangan adalah berupa barangan keperluan asas dan wang tunai bagi persediaan untuk menyambut hari raya yang bakal tiba tidak lama lagi. Sumbangan tersebut diperoleh hasil daripada sumbangan warga UPNM yang sentiasa menyokong program sebegini dan juga daripada agensi luar. Pergerakan penghantaran sumbangan telah dibuat pada 23 dan 24 April 2022 bagi Kedah, Kuala Lumpur, dan Negeri Sembilan yang diketuai oleh barisan MPP UPNM dan turut disertai wakil daripada PERNAMA dan juga UPNM Holdings Sdn. Bhd. yang merupakan penyumbang utama dana sumbangan.

UPNM sentiasa prihatin kepada komuniti dalam mengembangkan potensi kepemimpinan pelajar supaya dapat menyerlahkan lagi potensi diri mereka.


Larang Penggunaan Kenderaan Mikromobiliti di Jalan Raya

Sebelum ini, heboh sekali lagi dalam media sosial berkenaan kes kemalangan yang meragut lapan nyawa geng basikal lajak akibat dilanggar sebuah kereta.

Difahamkan, pemandu berkenaan juga telah dikenakan hukuman atas kesalahan sehingga mengakibatkan kematian.

Namun begitu, ramai yang tidak berpuas hati kerana hukuman tersebut wajar diberikan kepada ibu bapa atas dasar membiarkan anak berada keluar pada waktu tengah malam.

Walau bagaimanapun, kes yang terjadi itu tidak dijadikan pengajaran buat segelintir masyarakat.

Bahkan, sejak kebelakangan ini kenderaan mikromobiliti banyak digunakan di atas jalan raya yang bukan sahaja membahayakan pengguna kenderaan itu, tetapi membahayakan kepada pengguna jalan raya yang lain.

Merujuk siaran media Kementerian Pengangkutan Malaysia (MOT), jenis kenderaan mikromobiliti, termasuklah basikal berenjin (moped), skuter elektrik, skuter yang telah diubahsuai dan basikal.

“Penggunaan kenderaan itu dengan aliran trafik kenderaan motor lain di atas jalan raya akan menimbulkan risiko berlakunya tragedi yang sama dengan nahas basikal lajak itu,” Menteri Pengangkutan, YB Datuk Seri Wee Ka Siong.

Dalam pada itu, MOT turut memaklumkan jenis penggunaan kenderaan mikromobiliti tertentu akan dilarang di atas jalan raya menerusi pewartaan Kaedah-kaedah Lalu Lintas Jalan (Larangan Penggunaan Kenderaan Mikromobiliti Tertentu) 2021 (“Kaedah”) berkuat kuasa mulai 17 Disember 2021.

“Antara kenderaan mikromobiliti yang dilarang ialah basikal berenjin, skuter berkuasa elektrik, kuasa enjin pembakaran dalaman ataupun kuasa manusia serta Personal Mobiliti Aids (PMA),” katanya.

“Walaupun penggunaan basikal tidak dilarang, tetapi perlu mematuhi peraturan-peraturan yang ditetapkan di bawah Akta Pengangkutan Jalan 1987 [Akta 333] di bawah Kaedah-kaedah Lalu Lintas Jalan 1959.

“Garis panduan penggunaan basikal dengan selamat juga telah dikeluarkan oleh MIROS dan boleh dimuat turun melalui laman web MOT dan MIROS,” ujar MOT lagi.

Sementara itu, basikal elektrik yang memenuhi spesifikasi Malaysia Standard sahaja dibenarkan untuk digunakan atas jalan raya dengan  mematuhi peraturan yang sama seperti penggunaan basikal.

“Bagi membezakan basikal elektrik dengan moped, kenderaan ini tidak ada pendikit (throttle) dan mempunyai pedal bagi kayuhan yang dipasang secara kekal di badan kenderaan,” katanya lagi.

Dalam siaran media yang sama, MOT menyeru semua pihak berkuasa termasuk Pihak Berkuasa Tempatan (PBT) untuk bersama-sama mengawal selia penggunaan kenderaan mikromobiliti dalam kawasan tadbir masing-masing.

“Selain itu, pihak berkenaan boleh juga membangunkan infrastruktur jalan khusus yang menyokong penggunaan kenderaan mikromobiliti yang selamat, serta tidak bercampur dengan aliran trafik yang ada.

“Demi keselamatan pengguna jalan raya yang lain, Jabatan Pengangkutan Jalan (JPJ) bersama-sama Polis Diraja Malaysia (PDRM) akan menguatkuasakan perintah larangan ini,” kata MOT.

MOT turut menasihatkan orang ramai mematuhi semua larangan dan peraturan jalan raya demi kebaikan diri sendiri, keluarga dan masyarakat.


OP Selamat 18 Tumpu kepada Aspek Melancarkan Aliran Trafik

Untuk mendapatkan maklumat terkini, ikuti kami melalui Telegram

Putrajaya – Sempena sambutan Hari Raya Aidilfitri yang akan disambut pada 3 Mei 2022 kelak, Polis Diraja Malaysia (PDRM) mengambil insiatif untuk melancarkan aliran trafik dengan melancarkan OP Selamat 18.

Operasi tersebut diumumkan dalam satu kenyataan media oleh Ketua Polis Negara, Tan Sri Acryl Sani Haji Abdullah Sani pada 27 April 2022. OP Selamat 18 dilancarkan bagi memastikan pengguna jalan raya selamat tiba di destinasi di musim perayaan, selain menurunkan kadar jenayah pecah rumah, meminimumkan kes kemalangan dan memastikan harta benda dan premis berada dalam keadaan selamat semasa ketiadaan penghuni.

Bagi mengoptimumkan kejayaan operasi ini, PDRM melalui Jabatan Siasatan dan Penguatkuasaan Trafik (JSPT) melaksanakan OP lancar di lebuh raya yang dijangka akan berlaku kesesakan lalu lintas disebabkan oleh pergerakan orang ramai pulang ke kampung halaman dan kembali semula setelah berakhir tempoh cuti kelak.

Jentera PDRM yang terdiri daripada anggota balai dan elemen kereta peronda (MPV), unit rondaan bermotosikal (URB) serta rondaan bit akan diatur gerak secara holistik dan sistematik bagi memastikan trafik di lebuh raya, jalan-jalan negeri serta perbandaran berjalan lancar.

Pihak PDRM memohon kerjasama semua pengguna jalan raya untuk mengikuti perkembangan trafik di media sosial rasmi JSPT dan sentiasa peka dengan informasi terkini dalam merancang perjalanan mereka bagi mengelakkan tempoh pemanduan yang panjang dan memenatkan.

Pengguna jalan raya juga dinasihatkan untuk memandu dengan berhemah dan tidak melanggar segala peraturan lalu lintas, seperti memotong barisan secara berbahaya, menyalahguna lorong kecemasan atau meninggalkan kenderaan sehingga menghalang laluan pemandu lain.

Dalam memastikan operasi ini meliputi setiap lebuh raya yang dilalui oleh para pengguna, PDRM mengalu-alukan kerjasama masyarakat untuk menyalurkan maklumat dan aduan berkaitan kesalahan trafik kepada pihak JSPT melalui rakaman video atau gambar agar tindakan sewajarnya dapat diambil kepada pengguna jalan raya yang melanggar peraturan lalu lintas.

Dalam kenyataan yang sama, Ketua Polis Negara turut berkata, pelancaran OP Selamat 18 ini membuktikan PDRM terus komited dalam memastikan orang ramai dapat menyambut Hari Raya Aidilfitri dalam suasana kekeluargaan dan selamat dari perkara yang tidak diingini.

Dalam Majlis Pelancaran OP Selamat 18 yang telah diadakan pada 26 April bertempat di Menara Telekom Malaysia, Timbalan Polis Negara, DIG Dato’ Razarudin Husain menyeru kepada semua pengguna jalan raya untuk menjadi pemandu yang berhemah dan sentiasa mengambil langkah keselamatan sebelum meninggalkan kediaman.

Perayaan Aidilfitri tahun ini dijangka mencatatkan 4.7 juta kenderaan yang akan berada di jalan raya menuju ke destinasi masing-masing.

Oleh itu, semua pengguna jalan raya disyor untuk mematuhi jadual cadangan waktu perjalanan yang dikeluarkan oleh PLUS Malaysia Berhad (PLUS) dan sentiasa mengikuti aliran trafik semasa di laman sosial JSPT untuk memastikan perjalanan yang lancar.


UniMAP Sasar 34 Kolaborasi

Kangar – “Universiti Malaysia Perlis (UniMAP) mensasarkan 20 kolaborasi penyelidikan bersama industri dengan 48 geran industri baharu pada tahun 2022. Manakala 14 kolaborasi penyelidikan antarabangsa dengan 10 geran antarabangsa baharu pula disasarkan pada peringkat antarabangsa,” titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dalam majlis perasmian kempen “Perlis Hebat: Rakyat Bermentaliti Kelas Pertama Dalam Tindakan” bersempena Hari Harta Intelek Sedunia 2022 dengan kerjasama UniMAP yang disambut pada 26 April setiap tahun

Kempen ini bertujuan untuk meningkatkan kesedaran tentang hak intelektual bagi paten, hak cipta, cap dagangan dan reka bentuk perindustrian yang memberikan kesan kepada kehidupan seharian serta untuk meraikan kreativiti dan sumbangan yang dibuat oleh para pencipta dan inovator kepada pembangunan masyarakat di seluruh dunia.

DYTM Tuanku Syed Faizuddin Putra menjelaskan bahawa Pusat Pengurusan Penyelidikan (RMC) UniMAP telah mendapat pengiktirafan sebagai “Institut Penyelidikan yang Diluluskan” daripada Menteri Kewangan Malaysia selaras dengan peruntukan di bawah Seksyen 34B, Akta Cukai Pendapatan 1967 bermula 1 Januari 2022 hingga 31 Disember 2026 dengan semakan semula status setiap lima tahun.

Dengan pengiktirafan ini, syarikat-syarikat yang menyumbang wang tunai untuk aktiviti penyelidikan atau menggunakan perkhidmatan di Pusat Pengurusan Penyelidikan (RMC) UniMAP layak mendapat potongan cukai pendapatan dua kali (double tax deduction) dengan mematuhi definisi penyelidikan yang diperuntukkan dalam Akta Penggalakan Pelaburan 1986.

DYTM Tuanku Syed Faizuddin Putera turut berharap agar perolehan dana industri di UniMAP akan meningkat dengan kewujudan pengiktirafan ini sekali gus menyumbang kepada pencapaian pelbagai KPI, penarafan dan pemeringkatan universiti berkenaan.

Selain itu, Naib Canselor UniMAP, Lt. Kol. Prof. Dr. Ts. Zaliman Sauli turut berkata, UniMAP akan cuba menyediakan dana bagi pengurusan dan pengiktirafan makmal penyelidikan oleh badan akreditasi yang berkaitan dalam memastikan para penyelidik dan pelajar-pelajar pascasiswazah mempunyai akses pada makmal yang bertaraf antarabangsa.

Di samping itu, UniMAP juga sedang merangka program insentif penyelidikan, iaitu sebahagian daripada yuran pengajian diberikan kepada penyelia pascasisawazah dalam bentuk geran penyelidikan.


Tersalah Lapor Cukai, Apakah Perkara yang Perlu Dilakukan?

Untuk mendapatkan maklumat terkini, ikuti kami melalui Telegram

Oleh Bahagian Komunikasi, Pejabat Ketua Pegawai Eksekutif, HASiL.

Musim pengisytiharan pendapatan penggajian Tahun Taksiran 2021 kepada Lembaga Hasil Dalam Negeri Malaysia (HASiL) akan melabuhkan tirainya pada 30 April 2022 bagi yang mengemukakan borang secara manual, manakala menerusi e-Filing pada 15 Mei 2022.

Bagi sesetengah individu, bulan ini sememangnya dinantikan kerana berkemungkinan mereka akan menerima bayaran balik cukai (tax refund) sekiranya cukai yang kena dibayar lebih rendah daripada amaun Potongan Cukai Bulanan atau Ansuran CP500.

Sungguhpun begitu, terdapat juga pembayar cukai yang melaporkan cukai di saat-saat akhir yang seterusnya mendorong kepada kesilapan kecil dalam pelaporan cukai mereka.

Lanjutan kepada perkara itu, tindakan pindaan taksiran perlu dilakukan. Dalam artikel ini, terdapat beberapa persoalan dan tindakan yang perlu dilakukan bagi memastikan pengisytiharan cukai adalah tepat dan betul berdasarkan undang-undang percukaian.

Ya, pindaan masih boleh dibuat terhadap taksiran yang telah dilaporkan kepada HASiL. Terdapat tiga kaedah yang boleh dilakukan oleh pembayar cukai seperti berikut:

Ringkasnya BNT ini perlu digunakan bagi pindaan pengisytiharan cukai yang akan meningkatkan amaun taksiran atau jumlah cukai kena dibayar. BNT perlu dikemukakan dalam tempoh enam bulan dari tarikh yang ditetapkan dalam ACP 1967 bagi pengemukaan Borang Nyata (BN) asal, termasuklah yang dihantar secara e-Filing dalam tempoh yang ditetapkan. BNT boleh dikemukakan ke cawangan HASiL yang mengendalikan fail cukai pendapatan pembayar cukai sama ada secara serahan tangan atau melalui pos.

Untuk maklumat lanjut, layari Portal Rasmi HASiL > Perundangan > Garis Panduan > Garis Panduan Bil. 1 Tahun 2020: Prosedur Pengemukaan Borang Nyata Terpinda.

Pindaan maklumat asas seperti nombor telefon, e-mel, alamat surat-menyurat, kediaman dan premis perniagaan serta nama dan akaun bank boleh dibuat melalui e-Kemaskini. Sebagai contoh, jika pembayar cukai tersilap mengisi nombor akaun bank pada borang nyata cukai yang asal.

Contoh:
A telah melaporkan pendapatan penggajian sebanyak RM500 000 dalam e-BE Tahun Taksiran 2021 pada 1 Mac 2022. A menyedari kesilapan tersebut dan pendapatan yang betul adalah RM50 000.

Jika bukan e-BE, rayuan secara manual ke cawangan HASiL berdekatan.

Contoh:
A telah menuntut pelepasan anak di bawah 18 tahun seramai tiga orang dalam e-BE TT2021. Isteri A juga menuntut bilangan anak yang sama. Setelah berbincang, A dan isteri bersetuju dua orang anak dituntut oleh isteri. Dan A boleh menuntut bilangan seorang anak sahaja.

Pembayar cukai yang telah mengemukakan BN asal dalam tempoh yang ditetapkan boleh mengemukakan BNT dalam tempoh enam bulan daripada tarikh akhir pengemukaan BN asal. Pembayar cukai perlu kemukakan BNT secara serahan tangan atau pos ke cawangan yang mengendalikan fail pembayar cukai.

Pembayar cukai yang telah mengemukakan BN dalam tempoh ditetapkan dibenarkan untuk membuat pindaan melalui e-Permohonan Pindaan BE dan melalui BNT dan terhad kepada sekali sahaja.

Walau bagaimanapun, sekiranya masih terdapat pindaan selepas permohonan pindaan pertama dibuat, pembayar cukai perlu mengemukakan surat rayuan berserta dokumen dan resit yang berkaitan ke cawangan yang mengendalikan fail cukai mereka.

Pastikan semakan telah dibuat dengan betul supaya tidak perlu lagi membuat pindaan atas pindaan.

Ya, betul. Terdapat beberapa pindaan sendiri yang menyebabkan perubahan, antaranya termasuklah:

Pastikan kiraan manual dilakukan bagi resit yang ada terlebih dahulu, kumpulkan dalam satu fail, input boleh dikunci masuk pada Borang Nyata manual atau e-Filing. Tidak salah untuk membuat kiraan beberapa kali atau mengemas kini maklumat dalam e-Filing untuk kepastian selagi belum klik butang hantar.

Membuat perbandingan dengan pasangan (bagi yang telah berkahwin), dengan cara membuat pengiraan cukai (tax computation) terlebih dahulu. Dari situ pelanggan dapat mengenal pasti siapa yang patut menuntut pelepasan anak dan menikmati penjimatan cukai, seterusnya jika telah berpuas hati barulah klik butang hantar. Sering kali terjadi kes di mana, suami atau isteri menuntut anak yang sama dalam e-BE masing-masing disebabkan tiada perbincangan antara pasangan. Proses audit akan dijalankan atas pelaporan maklumat yang tidak tepat oleh pembayar cukai.

Kesimpulannya, masalah tersalah lapor ini boleh dielakkan jika pembayar cukai menyemak dengan meneliti maklumat yang telah dikunci masuk berserta resit berkaitan sebelum borang BE dihantar. Pembayar cukai juga dinasihatkan supaya cakna dengan maklumat terkini percukaian yang boleh diakses di portal rasmi HASiL atau boleh merujuk artikel yang pernah diterbitkan sebelum ini. Panduan mengisi borang borang e-Filing juga boleh dicapai menerusi laman portal HASiL.

Terima kasih #KeluargaMalaysia, jalankan tanggungjawab anda untuk melapor dan membayar cukai dengan betul demi kelestarian percukaian negara.


Kelonggaran SOP Pendidikan untuk Pelajar, Guru dan Ibu Bapa

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) mengumumkan bahawa imbasan MySejahtera tidak perlu lagi dilakukan oleh warga pendidikan dan pelawat luar jika memasuki kawasan sekolah.

Di samping itu, pemakaian pelitup muka masih diwajibkan dalam ruangan tertutup di sekolah, seperti pusat sumber dan bilik darjah. Namun begitu, terdapat pengecualian tertentu, iaitu guru dan pelajar bebas untuk tidak memakai pelitup muka seperti semasa berada bersendirian di dalam kelas, mengajar di hadapan kelas bagi guru atau sewaktu melakukan aktiviti sukan dan rekreasi, termasuklah aktiviti pendidikan jasmani.

Pengumuman tersebut dibuat oleh Menteri Kanan Pendidikan, YB Datuk Dr. Radzi Jidin dalam Sidang Media Khas Menteri Kanan Pendidikan di Pusat Pentadbiran Kerajaan Persekutuan, Putrajaya pada hari ini.

Menurut Datuk Dr. Radzi, perkara itu merupakan antara pengoperasian institusi yang baharu dan terkini di bawah kementerian selaras dengan kelonggaran prosedur operasi standard yang diumumkan oleh Menteri Kesihatan, Khairy Jamaluddin semalam.

Datuk Dr. Radzi turut berkata, kanak-kanak berusia lima tahun dan ke bawah, individu berkeperluan khas dan individu yang mempunyai masalah pernafasan juga bebas tidak memakai pelitup muka berdasarkan rekod kesihatan diri masing-masing. Di samping itu, jika murid-murid berada di luar bangunan atau di kawasan terbuka, pemakaian pelitup muka tidak lagi diwajibkan tetapi amat digalakkan.

Dalam sidang media yang sama, beliau turut memaklumkan bahawa tiada lagi amalan penjarakan fizikal di dalam kawasan sekolah atau institusi di bawah kementerian, sebaliknya penjarakan fizikal amat digalakkan jika keadaan murid tidak memakai pelitup muka.

Selain itu, guru yang tidak divaksinasi dibenarkan mengajar secara bersemuka di dalam kelas dan ketika berada di bilik guru. Walau bagaimanapun, kumpulan guru terbabit perlu mematuhi Garis Panduan Pengoperasian dan Pengurusan Sekolah yang telah ditetapkan terutamanya berkaitan dengan pemakaian pelitup muka.

Datuk Dr. Radzi turut memaklumkan bahawa kehadiran pelajar ke sekolah dan institusi di bawah KPM adalah diwajibkan bermula 1 Mei 2022, namun pengecualian hanya diberikan kepada mereka yang mempunyai sebab yang tertentu termasuklah individu yang positif COVID-19.

“Mengenai waktu rehat pula, para pelajar dan guru-guru dibenarkan untuk makan di kantin seperti biasa, manakala aktiviti sukan yang melibatkan pertandingan antara sekolah, pertandingan peringkat daerah mahupun negeri juga dibenarkan berlangsung seperti biasa dengan syarat tiada individu positif COVID-19 yang menyertai aktiviti berkenaan.

Etika dan syarat pemakaian baju seragam sekolah serta tatahias diri seperti rambut panjang dan sebagainya terus diberikan kelonggaran sehingga sesi penggal persekolahan kedua. Namun begitu, pelajar diwajibkan memakai pakaian seragam sekolah bermula pada 12 Jun ini,” ujar Datuk Dr. Radzi.

Jelas Datuk Dr. Radzi Jidin lagi, bagi pelajar yang bersekolah asrama, aktiviti bersiar-siar dan pulang bermalam di kediaman keluarga turut dibenarkan. Ibu bapa juga dibenarkan untuk melawat anak atau jagaan mereka di asrama sekolah seperti biasa tanpa sebarang halangan dan syarat.


SPRM Berhak Siasat Pegawai Badan Awam

Putrajaya – Suruhanjaya Pencegahan Rasuah (SPRM) menjelaskan bahawa suruhanjaya itu mempunyai hak untuk kes jenayah rasuah di bawah Akta SPRM 2009, termasuklah siasatan kepada pegawai badan awam.

“Pegawai badan awam” ertinya mana-mana orang yang menjadi anggota, pegawai, pekerja atau pekhidmat sesuatu badan awam, dan termasuklah anggota pentadbiran, ahli Parlimen, ahli sesuatu Dewan Undangan Negeri, hakim Mahkamah Tinggi, Mahkamah Rayuan atau Mahkamah Persekutuan, dan mana-mana orang yang menerima apa-apa saraan daripada wang awam dan jika badan awam itu ialah suatu perbadanan seorang, termasuklah orang yang diperbadankan sebagai perbadanan itu.

Menurut kenyataan SPRM, setelah semua prosedur siasatan lengkap dilaksanakan kertas siasatan ke Pejabat Peguam Negara dikemukakan untuk membuat keputusan sama ada pendakwaan boleh disabitkan kesalahan atau sebaliknya.

Apabila sesuatu laporan atau aduan rasmi, suruhanjaya ini bertanggungjawab untuk mengesahkan dan menyiasat apa-apa perkara yang terlibat di bawah bidang kuasanya.

Berhubung dengan siasatan terhadap seorang hakim yang tular baru-baru ini, SPRM menerima satu aduan pada 15 Mac 2022 diikuti dengan dua lagi aduan pada 23 dan 27 April 2022.

SPRM telah memiliki rekod menyiasat hakim tersebut dan kertas siasatan berkaitan telah diserahkan ke Pejabat Peguam Negara untuk membuat penilaian.

Pada masa yang sama, SPRM  menjelaskan apabila penyiasatan terhadap seseorang individu itu dilakukan, hal ini tidak bermaksud individu itu bersalah.

Orang awam dimohon agar memberikan ruang kepada pihak berkuasa untuk memastikan proses penyiasatan dapat dijalankan mengikut undang-undang seperti ditetapkan.


PLUS Nasihat Semak Baki Touch ‘n Go sebelum Balik Kampung

Untuk mendapatkan maklumat terkini, ikuti kami melalui Telegram

Kuala Lumpur – PLUS Malaysia Berhad (PLUS) menasihatkan semua pengguna lebuh raya PLUS untuk menyemak baki kad Touch ‘n Go (TNG) sebelum memulakan perjalanan pulang ke kampung bersempena musim perayaan yang bakal menjelang.

Pengguna lebuh raya yang mempunyai kad berstatus tidak aktif atau tamat tempoh tidak boleh melepasi plaza tol dan boleh menyebabkan punca kesesakan trafik di plaza tol yang terlibat.

Ketua Pegawai Operasi PLUS, Datuk Zakaria Ahmad Zabidi berkata dalam satu kenyataan,

Kami menasihatkan supaya pelanggan kami yang mempunyai kad Touch ‘n Go tidak aktif atau tamat tempoh untuk segera mendapatkan kad yang baharu daripada peruncit dan ejen jualan sah Touch ‘n Go di seluruh negara.

Selain kad Touch ‘n Go, pengguna lebuh raya boleh menggunakan dan menambah nilai MyKad atau kad kesetiaan Watson yang dilengkapi dengan cip Touch ‘n Go sebagai alternatif lain.

PLUS mengambil langkah proaktif dengan menyediakan pusat tambah nilai Touch ‘n Go di R&R terpilih, mesin Mesin Teler Automatik (ATM) dan kedai serbaneka di sepanjang lebuh raya PLUS bagi kemudahan pengguna.

Dalam pada itu, PLUS turut menyediakan kemudahan tambah nilai lain termasuklah 67 Kios Layan Diri (SSK) di plaza tol terpilih berserta 22 buah kaunter TNG di stesen minyak terpilih tanpa caj.

Pelanggan boleh menghubungi talian khidmat pelanggan PLUS atau layari laman sesawang PLUS untuk mendapatkan maklumat lanjut berkaitan dengan kemudahan TNG.


Karnival Semarak Kurnia 2022: Ubah Stigma Masyarakat, Hargai Kanak-kanak Autisme

Sentul – Sempena bulan Autisme Sedunia, Pusat GENIUS Kurnia (PGK) menganjurkan Majlis Karnival Semarak Kurnia 2022 bagi menyemarakkan kesedaran masyarakat untuk lebih mengenali dan memahami individu yang mengalami autisme bermula 14 Mac hingga 29 April 2022.

Dengan tema “Dunia Saya, Dunia Autisme”, program tahunan ini menyediakan pelbagai aktiviti menarik untuk disertai oleh komuniti autisme dan keluarga mereka, di samping bertindak sebagai platform untuk memberikan kemudahan sokongan komuniti serta membina rangkaian kerjasama dengan organisasi luar atau pertubuhan autisme.

Dalam majlis tersebut, Menteri Kanan Pendidikan, YB Datuk Dr. Radzi Jidin menyeru masyarakat agar lebih bertoleransi dalam menerima dunia autisme sebagai sebahagian daripada komuniti.

Kita perlu sedar bahawa di sebalik setiap kelainan yang dihadapi oleh mereka, kanak-kanak autisme ini juga perlu diberikan peluang sama rata seperti kita semua.

Dengan ini, akan wujudnya perasan empati masyarakat terhadap anak-anak istimewa ini. Inisiatif yang dilakukan ini merupakan satu usaha murni dan berterusan dalam memberikan kesedaran kepada orang ramai tentang dunia autisme, khususnya dalam kalangan kanak-kanak.

Tambah beliau, penerimaan perbezaan dan kepelbagaian dalam kalangan individu yang mengalami autisme dan keluarga mereka adalah sangat penting dalam memberikan sokongan moral, sekali gus memberikan kelegaan kepada mereka dalam menghadapi setiap cabaran.

Menurut Pengarah Pusat GENIUS Kurnia, Dr. Nil Farkh Sulaiman, Hari Kesedaran Autisme Sedunia merupakan hari yang diiktiraf di peringkat antarabangsa dan disambut pada 2 April setiap tahun. Hari Kesedaran Autisme Sedunia ini telah ditetapkan dalam perhimpunan Agong Pertubuhan Bangsa-Bangsa Bersatu (PBB) pada tahun 2008 adalah sebagai satu langkah untuk meningkatkan kesedaran mengenai autisme di seluruh dunia.

“Hari ini khas disambut untuk memberikan sokongan kepada individu yang mengalami autisme, lantas mengiktiraf kebolehan dan kemampuan mereka,” kata Dr. Nil Farkh semasa pembukaan majlis yang berlangsung secara maya tadi.

Majlis tersebut diraikan dengan menyaksikan persembahan istimewa yang dipersembahkan oleh kanak-kanak autisme dan mempamerkan penghasilan karya “Dunia Saya, Dunia Autisme”.

Sementara itu, Setiausaha Bahagian GENIUS, Dr. Norasiah Spahat mengharapkan program sebegini dapat melahirkan masyarakat yang cakna terhadap autisme dan sekali gus mengurangkan stigma negatif dalam segelintir masyarakat terhadap individu yang mengalami autisme.

Menyokong usaha murni ini, YB Datuk Dr. Radzi menyeru orang ramai agar dapat menyertai aktiviti yang disediakan dan memberikan sokongan penuh kepada penganjuran Majlis Karnival Semarak Kurnia 2022 pada kali ini.

KPM amat prihatin tentang keperluan komuniti autisme dan komited dalam memberikan pendidikan terbaik dan bersifat inklusif melalui kurikulum yang bersesuaian dengan kanak-kanak autisme.

Pusat GENIUS Kurnia merupakan pusat di bawah pentadbiran KPM yang menyediakan program intervensi awal dan prasekolah untuk anak-anak autisme. PGK telah memulakan operasinya pada Disember 2015 dengan menyediakan Program Prasekolah, Program Intervensi Awal dan Sokongan Keluarga serta Program Pendidikan Komuniti.

Tanda pagar #DuniaSaya #DuniaAutisme #KSK2022 digunakan secara meluas bagi menyebarluaskan kandungan dan mesej berkaitan dengan penganjuran Karnival Semarak Kurnia 2022.


Integriti Pemangkin Kecemerlangan Pekerja

Untuk mendapatkan maklumat terkini, ikuti kami melalui Telegram

Integriti secara amnya merupakan cerminan daripada sifat jujur, bertanggungjawab, boleh dipercayai, berdedikasi dan lain-lain lagi. Berintegriti merupakan satu daripada sifat terpuji yang wajib bagi seorang yang bergelar manusia.

Pekerja pula merupakan mereka yang mencari rezeki dengan memperoleh gaji atau upah dan tertakluk pada peraturan tugas bagi memastikan mereka menghasilkan mutu kerja yang memuaskan seperti yang diamanahkan.

Kecemerlangan seseorang pekerja adalah lambang kejayaan dalam perkhidmatannya. Untuk mencapai tahap kecemerlangan, setiap pekerja perlu menanam azam, beriltizam, menguasai ilmu dan kemahiran bagi melaksanakan amanah yang dipertanggungjawabkan kepadanya. Pencapaian ini akan terlaksana jika setiap pekerja melaksanakan tugasnya dengan terbaik, sempurna dan penuh tanggungjawab serta berintegriti. Integriti dalam pekerjaan terbukti mampu mendorong seseorang pekerja supaya dapat menyempurnakan tugas dengan teratur dan mengikut perincian kerja dan masa yang ditetapkan.

Pekerja yang dilantik pastinya terdiri daripada kalangan yang terpilih bagi melaksanakan tugas. Pemilihan pekerja juga sudah tentu dengan harapan pekerja itu dapat menjadi pekerja terbaik kerana amanah yang diserahkan kepadanya. Pemilihan pekerja yang terbaik merupakan tuntutan dalam organisasi khususnya organisasi yang memberikan penyampaian perkhidmatan kepada masyarakat dan orang awam.

Sehubungan dengan itu, sebagai pekerja, kita seharusnya bersyukur sekiranya diberikan amanah untuk menguruskan kepentingan awam. Hal ini menandakan betapa kita memiliki kelebihan yang tidak ada pada orang lain sehingga diberikan kepercayaan penuh mentadbir hak-hak orang ramai.

Berintegriti dalam pekerjaan samalah dengan usaha untuk menunaikan janji yang wajib ditunaikan berdasarkan perjanjian atau aku janji penyerahan tugas oleh majikan dan penerimaan tugas oleh pekerja.

Setiap pekerja perlu menghayati nilai-nilai amanah dalam melaksanakan tugas. Sebagai pekerja, kita perlu memelihara integriti dalam pekerjaan dan melaksanakan tugas dengan penuh tanggungjawab kerana pekerjaan bukan sekadar melaksanakan tugas, malah juga untuk mencari rezeki yang halal untuk diri dan keluarga kita.

Setiap pekerja tertakluk pada peraturan kerja yang ditetapkan oleh majikan serta gaji yang setimpal dengan tugas yang diamanahkan. Pelaksanaan tugas seperti ditetapkan perlu diusahakan bagi memastikan pendapatan yang diterima benar-benar bersih dan berhak diterima.

Jika seseorang pekerja tidak berintegriti dalam melaksanakan amanah tugasnya dengan sempurna atau bersikap curi tulang, bermakna dia tidak berhak ke atas hasil gajinya. Situasi ini sama dengan perbuatan mereka yang membuat tuntutan palsu, menyeleweng dan terlibat dengan rasuah. Biarpun kurang terdedah untuk tindakan undang-undang, pekerja yang tidak berintegriti ini sebenarnya lebih hina dan jijik daripada penjenayah mahupun pelaku rasuah.

Oleh itu, marilah kita bersama memelihara dan melaksanakan tugas serta tanggungjawab masing-masing dengan penuh integriti tanpa mengambil kesempatan untuk mendapat faedah atau kepentingan diri. Setiap daripada kita perlu sentiasa memberikan komitmen yang terbaik dalam melaksanakan tugas dan tanggungjawab agar menepati piawaian terbaik yang mampu dilakukan bukan sahaja untuk majikan dan organisasi, bahkan demi keberkatan rezeki sendiri serta keluarga yang disayangi. Selamat Hari Pekerja!

Penulis, Presiden Persatuan Pegawai Integriti Bertauliah (ACeIO) Malaysia.


Bersahabat dengan Kamus untuk Menambahkan Ilmu

Menggatal – Program Bersahabat dengan Kamus (BdK) anjuran Unit Pembinaan Bahasa dan Sastera, Dewan Bahasa dan Pustaka Cawangan Sabah (DBPCS) berjaya dilaksanakan untuk siri yang ke-5 dengan kerjasama Sekolah Jenis Kebangsaan Cina (SJKC) Lok Yuk, Menggatal, di SJKC Lok Yuk, Menggatal, Sabah.

Program yang dilaksanakan selama hampir sejam lebih ini melibatkan penyertaan sebanyak 97 orang murid Tahap Dua, enam orang guru dan empat orang pegawai DBPCS selaku urus setia. Ceramah Bdk ini disampaikan oleh Puan Julianah Kuli, Ketua Unit Pembinaan Bahasa dan Sastera, DBPCS.

Pada tahun ini, DBPCS merancang untuk melaksanakan program BdK sebanyak sembilan siri, iaitu enam siri yang bersifat pembudayaan bahasa Melayu atau bahasa sukuan secara umum dan tiga siri lagi berkaitan dengan pembudayaan Jawi.

Dalam pelaksanaan program BdK siri yang ke-5 ini, DBPCS amat berbesar hati kerana dapat menjalinkan kerjasama erat dengan SJKC Lok Yuk, Menggatal, Sabah yang diketuai oleh Puan Yee Goih Hong, selaku Guru Besar sekolah tersebut.

Puan Chung Nyuk Kim, Penolong Kanan Kokurikulum SJKC Lok Yuk juga melahirkan rasa teruja dan bersemangat apabila melihat penglibatan murid-murid yang sangat baik dan berharap agar program ini diteruskan lagi pada masa akan datang.

Program ini dilaksanakan dengan tujuan untuk memberikan pendedahan kepada pelajar dan orang ramai tentang fungsi kamus, cara menggunakan kamus dengan betul dan tatacara pembinaan kamus. Selain itu, program ini juga bertujuan untuk memberikan maklumat kepada orang ramai bahawa DBP menerbitkan pelbagai jenis kamus ekabahasa, kamus dwibahasa, kamus istilah dan kamus bahasa sukuan, sekali gus membantu meningkatkan jualan kamus DBP.

Program ini juga menggalakkan khalayak memberikan saran kata baharu melalui medium yang betul. Di samping itu, program ini sebenarnya juga bertujuan untuk memperkenalkan Kamus Dewan Perdana kepada masyarakat umum terutama tentang maklumat baharu yang ada di dalam kamus ini seperti etimologi, fonetik dan ejaan Jawi.


Ambil Peduli dan Fahami Fasa Endemik

Untuk mendapatkan maklumat terkini, ikuti kami melalui Telegram

Kangar – Sedar tidak sedar, sudah masuk tahun ketiga masyarakat hidup dalam era COVID-19. Dalam tempoh itu, pelbagai perubahan dan keputusan terpaksa dibuat bagi memastikan keselamatan dan kesejahteraan semua pihak. Rakyat Malaysia umumnya dan Perlis secara khususnya juga bersyukur kerana berjaya mengharunginya walaupun diduga dengan seribu satu cabaran.

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menurut siaran media Majlis Agama Islam dan Adat Istiadat Melayu Perlis (MAIPs) selepas berkenan berangkat menyampaikan agihan zakat MAIPs kepada Adzmi Safar 69 tahun di Repoh dekat Kangar baru-baru ini. Adzmi merupakan  penerima sumbangan Sara Hidup Berkala MAIPs dan juga telah dicadangkan oleh pihak Jawatankuasa Masjid kariah berkenaan untuk dipertimbangkan sebagai penerima penerima Bantuan Baik Pulih Rumah daripada pihak MAIPs.

Tambah baginda lagi, tanpa kerjasama daripada seluruh rakyat, adalah amat mustahil untuk melaksanakan segala perkara yang dirancang oleh pihak berkuasa dengan baik dan lancar. Selain itu, baginda turut menzahirkan ucapan tahniah atas prestasi serta kepatuhan yang telah ditunjukkan oleh semua masyarakat.

Dalam menghadapi fasa endemik ini, Tuanku Raja Muda turut mengingatkan anggota masyarakat agar mengambil peduli dan memahami mengenai fasa endemik dengan lebih jelas dan mengambil inisiatif bagi memastikan kesejahteraan hidup diri sendiri, keluarga tersayang, kejiranan dan rakan-rakan di tempat kerja. Hal ini untuk memastikan kehidupan mereka terus terpelihara dengan sebaik-baik mungkin tanpa sekali-kali cuai dan leka. Menurut baginda, walaupun kini keadaan serta data statistik menunjukkan keadaan agak terkawal, namun virus ini masih wujud. Titah DYTM Tuanku Syed Faizuddin Putra lagi,

Tanpa komitmen serta kerjasama semua pihak, kita tidak akan berjaya mengharungi cabaran yang silih berganti, malah kita tidak akan mampu mengorak langkah ke hadapan. Bak kata pepatah bahasa Inggeris, ‘When people cared about each other, they always found a way to make it work’.


Aidilfitri: Terkejut tetapi Meriah

Kota Bharu – Sambutan Hari Raya Aidilfitri pada hari ketiga di beberapa buah daerah di Kelantan kelihatan begitu meriah dengan kepulangan perantau yang sebelum ini mencari rezeki di beberapa buah negeri lain termasuklah di ibu negara, Kuala Lumpur. Walaupun kebanyakan umat Islam di negara ini beranggapan bahawa 1 Syawal akan diraikan pada 3 Mei, namun pengumuman oleh Penyimpan Mohor Besar Raja-Raja Melayu, Tan Sri Syed Danial Syed Ahmad, ternyata mengejutkan seluruh umat Islam yang rata-ratanya masih berada di jalan raya pada waktu itu untuk pulang ke kampung halaman.

Situasi yang agak kelam kabut itu ternyata memberikan pengalaman baharu buat seluruh umat Islam di negara ini, baik dalam kalangan perantau atau warga kota apabila mereka bertungkus lumus menyediakan pelbagai keperluan dan persiapan menjelang keesokan harinya.

Hasil tinjauan mendapati kawasan kejiranan yang dihadiri oleh wartawan kami yang kebetulan pulang beraya di kampung halaman di negeri ini berlaku sedikit kekalutan. Pemerhatian  kami di daerah Tumpat, menunjukkan ada yang mula risau apabila tidak sempat menyiapkan tempahan baju raya daripada pelanggan, menyediakan buluh untuk membakar lemang, menyediakan menu istimewa pada pagi hari raya, menghias rumah dan hal-hal yang berkaitan dengan sambutan Aidilfitri.

Seorang penduduk yang ditemui semalam, Omar Hashim, 45 tahun, memberitahu bahawa beliau terpaksa beraya di ibu negara terlebih dahulu memandangkan tiket yang ditempahnya tidak dapat ditukar disebabkan sudah kehabisan tiket. Hal itu berlaku kerana beliau tidak menyangka bahawa sambutan 1 Syawal diisytiharkan sehari lebih awal. Pengalaman tersebut walaupun agak pahit baginya, namun tetap diraikan dengan penuh kesyukuran apabila baginya perkara yang lebih penting pada tahun ini beliau berpeluang untuk memohon kemaafan secara langsung bersama-sama kedua-dua orang tuanya.

Shila Ibrahim, 25 tahun pula memberitahu beliau tiba di kampung halamannya di Wakaf Bharu pada waktu subuh 1 Syawal dan tidak sempat membantu ibunya menyediakan juadah raya kerana terus bergegas menyediakan kelengkapan baju raya untuk suami dan anak-anaknya. Pada masa yang sama, mereka terpaksa bergegas ke masjid untuk menunaikan solat sunat Aidilfitri. Ternyata, pengalaman pada kali ini adalah yang pertama buat dirinya, namun beliau tetap bersyukur dapat tiba di kampung halaman pada saat-saat akhir.

Suasana di Masjid al-Huda, Mukim Ketil, Pengkalan kubor pada 1 Syawal juga berlaku penambahan tiga kali ganda para jemaah. Pihak jawatankuasa masjid terpaksa menyediakan beberapa buah khemah khas untuk memuatkan bilangan jemaah sedia ada dan perantau yang pulang menyambut Syawal di kampung tersebut. Walau bagaimanapun, solat sunat Aidilfitri tetap dapat dilakukan dengan sempurna. Selepas jemaah besurai, tradisi menghulurkan sampul duit raya kepada kanak-kanak berumur 12 tahun ke bawah diteruskan seperti tahun-tahun sebelumnya kecuali semasa PKP.

Tinjauan di kebanyakan restoran dan gerai makanan juga mendapati rata-rata pengusaha mengambil kesempatan untuk meningkatkan hasil pendapatan seawal pada hari raya pertama, iaitu pada sebelah malamnya. Hal ini berikutan negeri Kelantan berlaku pertambahan pengunjung dengan kepulangan perantau bersama-sama keluarga masing-masing. Kebanyakan pihak yang ditemui menyimpulkan bahawa walaupun mereka berdepan dengan situasi panik, tetapi majoritinya menyatakan rasa seronok dan keterujaan mereka untuk meraikan kedatangan Syawal pada kali ini. Lebih-lebih lagi, tahun ini merupakan sambutan Aidilfitri pertama yang menyaksikan kehidupan rakyat sudah kembali berubah seperti sebelum ini selepas dua tahun tidak dapat meraikannya bersama-sama keluarga dan sanak saudara di kampung halaman.

Kebanyakan penduduk yang ditemui juga menyatakan bahawa segala keperluan dapat disempurnakan dengan semampu yang boleh untuk menyambut hri raya pada tahun ini dek pengumuman raya yang mengejutkan itu, namun tidak dapat dinafikan bahawa kemeriahan sambutan lebaran pada kali ini tetap dirasai. Ada penduduk yang tidak dapat melelapkan mata hingga ke pagi Syawal kerana bertungkus lumus menyediakan juadah hari raya selain melakukan persiapan seperti menghias rumah. Ada yang terpaksa menggunakan semula baju raya tahun sebelumnya (sebelum PKP) dek tukang jahit yang tidak menang tangan menyiapkan tempahan mereka.

Walaupun hari raya pada tahun ini ditafsirkan sebagai hari raya “terkejut”, namun kemeriahan meraikan Syawal tanpa Perintah Kawalan Pergerakan (PKP) diraikan dengan penuh kesyukuran oleh seluruh umat Islam di negara ini. Hari raya yang berlangsung awal sehari daripada yang dijangkakan ini memberikan pengalaman baharu buat generasi muda. Apatah lagi, kemeriahannya tetap dirasai, lebih-lebih lagi selepas dua tahun berkurung di dalam rumah tanpa kehadiran tetamu, keluarga tercinta dan sahabat handai.

Walau bagaimanapun, seorang jiran yang wakil kami temui menceritakan bahawa sambutan raya pada tahun ini tidak memberikan apa-apa makna buatnya apabila beliau kehilangan kedua-dua insan tercinta pada tahun lalu akibat dijangkiti wabak COVID-19. Sambutan Aidilfitri terakhir bersama-sama kedua-dua ibu bapanya diraikan pada tahun 2019. “Dua tahun berturut-turut saya tidak dapat beraya bersama-sama kedua-dua ibu bapa dan apabila kerajaan membenarkannya pada tahun ini, kedua-dua ibu bapa saya sudah tiada lagi di dunia ini,” luah Zainal, 31 tahun. Kisah ini antara momen sedih yang sempat dikongsikan oleh wartawan kami.

Sebagai kesimpulannya, sambutan Aidilfitri pada tahun ini dapat diraikan dengan penuh kesyukuran dalam kesederhanaan. Ramai yang menyifatkannya sebagai sambutan raya mengejut tetapi meriah!


Pemilihan Bidang Pengajian, Penentu Kekuatan Kejayaan

Untuk mendapatkan maklumat terkini, ikuti kami melalui Telegram

Padang Besar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menyeru pelajar agar lebih mengkaji akan kekuatan subjek dalam bidang pengajian bagi memastikan bakat dan kebolehan diri bersesuaian dengan permintaan industri kini.

Bukalah mata untuk memilih kerjaya yang bakal diceburi selepas tamat belajar bermula dari peringkat awal. Mungkin kerjaya tersebut selari dengan sijil kelulusan, tetapi mungkin juga berlainan bidang.

“Maka kenali faktor penarik sebelum membuat keputusan memilih kerjaya idaman masing-masing.

Demikianlah titah baginda selepas berkenan berangkat singgah menyampaikan sumbangan agihan zakat Majlis Agama Islam dan Adat Istiadat Melayu Perlis (MAIPs) kepada Hanafi Shafie, seorang pelukis yang berniaga secara dalam talian dan sedang menjaga ibunya yang sakit di Kg. Chantik, Padang Besar baru-baru ini.

Menurut baginda, graduan kini kebanyakannya mendapatkan pekerjaan dalam bidang yang berbeza daripada bidang atau subjek yang dipelajari oleh mereka semasa pengajian. Namun begitu, baginda menegaskan perkara ini bukan suatu masalah yang besar.

“Dapatkanlah nasihat daripada mereka yang berpengalaman dan berjaya, terutamanya sekali dalam aspek pengalaman dan kejayaan atau kegagalan sepanjang laluan kerjaya mereka untuk dijadikan sebagai iktibar. Dapatkan pandangan mereka berkaitan dengan keperluan kemahiran terkini atau perkara yang diharapkan oleh majikan terhadap seseorang pekerja mereka,” titah baginda lagi.

Terdahulu, turut mengiringi baginda dalam agihan sumbangan zakat ialah Ketua Pegawai Eksekutif MAIPs, Hj. Mohd. Nazim Mohd. Noor bagi menyantuni Mas Suenah, seorang penoreh getah yang berusia  50 tahun dan Roslan Md Desa, 54 tahun, yang bekerja kampung sempena program “Kayuhan MAIPs Peduli Menjejaki Dan Menyantuni Asnaf” di rumah masing-masing.


Bola Raya 2022

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil serta anakanda baginda berdua, iaitu Yang Amat Mulia (YAM) Sharifah Farah Adriana Jamalullail dan YAM Syed Sirajuddin Areeb Putra Jamalullail berkenan berangkat menyaksikan perlawanan “Bola Raya 2022” yang diadakan di Stadium Tuanku Syed Putra Kangar pada malam semalam. Keberangkatan tiba baginda disambut oleh Yang DiPertua PPKL, YBhg. Dato’ Syed Moheeb Syed Kamarulzaman serta Timbalan Yang DiPertua, YBhg.  Datin Seri Datuk Hajah Norayini Ali dan Setiausaha PPKL, Encik Anuar Zaki.

Dalam perlawanan tersebut, Pasukan Pilihan Veteran Perlis  berjaya mengalahkan Pasukan Persatuan Perlis Kuala Lumpur (PPKL) dengan jaringan gol 3-2. Gol Pasukan Pilihan Veteran Perlis dijaringkan oleh Azizi Mat Ros, Wan Zukri Wan Ya dan Muhd Nizam Ibrahim manakala gol balas Persatuan Perlis Kuala Lumpur pula disumbat oleh Es Ridzuan Zahid Amir dan Muhammad Faris Abdullah Mohd Rosdi.

Menerusi perlawanan tersebut, DYTM Tuanku Syed Faizuddin Putra Jamalullail berkenan  menyempurnakan penyampaian cenderamata kepada para pemain bagi kedua-dua pasukan.

Pertandingan tersebut merupakan aktiviti tahunan anjuran PPKL bersempena dengan Hari Raya Aidilfitri. Pertandingan “Bola Raya 2022” diadakan untuk mengeratkan silaturahim dan meningkatkan semangat kesukanan dalam kalangan anak-anak Perlis yang pulang berhari raya. Kebanyakan mereka bermastautin di Lembah Kelang.

Perlawanan bola sepak berkenaan diilhamkan oleh Tuanku Raja Muda ketika baginda masih berkhidmat dengan Syarikat Penerbangan Malaysia (MAS) di ibu negara. Pada waktu itu, baginda juga merupakan Pengerusi Portfolio Sukan AJK PPKL.

Perlawanan yang diadakan sejak 1992 itu berjaya diteruskan sehingga ke hari ini. Walau bagaimanapun, pada tahun 2020 dan 2021, perlawanan berkenaan tidak dapat diadakan kerana penularan COVID-19 yang melanda negara.

Turut diadakan khas pada malam semalam ialah sesi doa memohon keampunan dan kerahmatan kepada dua orang sahabat dan pendokong utama pasukan PPKL sejak awal penubuhannya yang telah meninggal dunia, iaitu Allahyarham Mohd Rosdi Sudin dan Allahyarham Kapten Abdul Halim Abdul Hamid. Doa dipimpin oleh Ustaz Mohd Wafiq Desa dari Jabatan Mufti Negeri Perlis.

Turut hadir dalam program tersebut ialah Pegawai Kewangan Negeri Perlis, iaitu Tuan Haji Zepri Saad dan Pengarah Majlis Sukan Negeri Perlis, Encik Anuar Abidin.


ICQ Wang Kelian Wajar Dinaik Taraf

Wang Kelian – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menitahkan agar Kompleks Imigresen, Kastam dan Kuarantin (ICQ) Wang Kelian di Perlis segera dinaik taraf.

“Sudah tiba masanya, fasiliti yang menempatkan pelbagai agensi penguatkuasaan dan keselamatan negara di Wang Kelian dilengkapi dengan kemudahan yang sempurna dan persekitaran kerja yang kondusif sebagai pemangkin kepada perkhidmatan yang terbaik.”

Tambah baginda, semua jabatan dan agensi yang bertanggungjawab harus menyelia kompleks berkenaan.

Menurut Tuanku Raja Muda, Kompleks ICQ Wang Kelian wajar dinaik taraf agar sekurang-kurangnya setanding dengan Kompleks ICQ Wang Prachan di Thailand  bagi menjaga imej negeri Perlis dan juga negara Malaysia, yakni sebagai barisan hadapan dan merupakan satu daripada “Pintu Masuk Negara”.

Titah baginda selepas berkenan berangkat menyempurnakan Program Mahabbah Aidilfitri MAIPs – Wilayah Satun 2022, anjuran Majlis Agama Islam dan Adat Istiadat Melayu Perlis (MAIPs) di Kompleks ICQ Wang Kelian pada tengah hari semalam.

Turut hadir mengiringi baginda dalam program ini ialah Ketua Polis Daerah Padang Besar, ACP Mohd. Shokri Abdullah dan Ketua Pegawai Eksekutif MAIPs, Haji Mohd. Nazim Mohd. Noor.

Sempena kunjungan tersebut, Tuanku Raja Muda turut berkenan menyempurnakan penyerahan sumbangan kuih raya kepada petugas sempadan Malaysia dan Thailand, selain turut berkenan mengagihkan kuih raya kepada komuniti Muslim di Wilayah Satun.

Mengulas lebih lanjut tentang aktiviti saban tahun ini, MAIPs mempunyai hubungan kolaborasi strategik dengan Majlis-Majlis Agama Islam 6 Wilayah Andaman di Selatan Thailand melalui pelbagai bidang, antaranya termasuklah pengurusan hal ehwal Islam, pendidikan, bahasa Melayu dan tulisan Jawi.


YAB Perdana Menteri Hadir Sidang Kemuncak Khas ASEAN–Amerika Syarikat

Untuk mendapatkan maklumat terkini, ikuti kami melalui Telegram

Putrajaya – YAB Perdana Menteri Malaysia, Dato’ Sri Ismail Sabri Yaakob akan menghadiri Sidang Kemuncak ASEAN–Amerika Syarikat di Washington Daerah Columbia pada 12 dan 13 Mei 2022.

Sidang Kemuncak Khas ini diadakan bersempena ulang tahun ke-45 Hubungan Dialog ASEAN–Amerika Syarikat yang merupakan landasan strategik bagi ASEAN dan Amerika Syarikat untuk mengkaji dan meneroka bidang kerjasama yang pragmatik bagi memperkukuh kerjasama sedia ada.

Selain itu, Sidang Kemuncak Khas ini bakal membincangkan isu serantau dan antarabangsa yang melibatkan kepentingan bersama, kerjasama ekonomi, COVID-19 dan keselamatan kesihatan, perubahan iklim dan tenaga bersih.

Pada masa yang sama, Sidang Kemuncak Khas ini dijangka bakal mengeluarkan Kenyataan Visi Bersama yang menggariskan komitmen dan aspirasi bagi meningkatkan kerjasama antara ASEAN dengan Amerika Syarikat.

Delegasi Malaysia akan diketuai oleh YAB Perdana Menteri diiringi oleh Menteri Luar Negeri, YB Dato’ Saifuddin Abdullah dan Menteri Kanan Perdagangan Antarabangsa dan Industri (MITI), YB Dato’ Seri Mohamed Azmin Ali.

Turut mengikuti delegasi ini ialah pegawai-pegawai kanan dari Pejabat Perdana Menteri, Kementerian Luar Negeri dan MITI.

YAB Perdana Menteri bersama-sama pemimpin ASEAN lain dijadualkan untuk mengikuti beberapa siri mesyuarat dan diskusi dengan Presiden dan Naib Presiden Amerika Syarikat.

Program lain yang disusun oleh pihak Amerika Syarikat termasuklah sesi bersama Kepimpinan Kongres Amerika Syarikat, anggota Kabinet Amerika Syarikat dan pemimpin perniagaan Amerika Syarikat.


Banteras Rasuah, Selamatkan Imej Negara

Wang Kelian – “Gejala rasuah memberikan kesan terhadap hal keselamatan sempadan negara, termasuklah alam sekitar. Akibatnya, budaya rasuah menyebabkan berlakunya aktiviti penyeludupan yang tidak sihat. Jika tidak dibendung, perkara ini boleh menjejaskan imej keselamatan negara dan merosakkan alam sekitar di sempadan negara.”

Menurut Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail, jenayah rasuah jelas memberikan kesan terhadap ekonomi, bahkan merosakkan reputasi sesebuah negara.

Dalam laporan Transparency International, dunia telah mengalami kerugian kira-kira sejumlah A.S.$2.6 trilion pada setiap tahun, yakni anggaran rasuah sebanyak lima peratus daripada Keluaran Dalam Negara Kasar (KDNK).

Demikian titah Raja Muda Perlis Tuanku Syed Faizuddin Putra Jamalullail selepas berkenan berangkat menghadiri program “Hijrah Minda MAIPs Bilangan Ke-10 Bagi Tahun 2022” bertempat di Masjid Nurul Husna, Wang Kelian baru-baru ini.

Turut mengiringi baginda dalam program ini ialah Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Haji Mohd. Nazim Mohd. Noor dan Ketua Polis Daerah Padang Besar, ACP Mohd. Shokri Abdullah.

Kesalahan rasuah bukannya hanya sekadar memberi dan menerima, tetapi juga merangkumi pelbagai kesalahan lain, termasuklah tuntutan palsu dan penyalahgunaan kuasa sepertimana termaktub di dalam Akta Suruhanjaya Pencegahan Rasuah Malaysia 2009 di bawah Seksyen 16, 17, 18 dan 23.

Jika disabitkan kesalahan di bawah akta SPRM boleh dipenjarakan tidak lebih daripada 20 tahun dan denda lima kali suapan atau RM10 000 atau mana-mana yang lebih tinggi.

Sementara itu, Tuanku Raja Muda Perlis turut berkenan menyerahkan sumbangan MAIPs kepada seramai 30 orang asnaf terpilih, yakni masing-masing menerima RM400 setiap seorang dalam kalangan anak kariah masjid berkenaan melalui amilnya, Md. Razak Md. Daud.


Melayu “Malu“ Martabat Bahasa Melayu?

Untuk mendapatkan maklumat terkini, ikuti kami melalui Telegram

Shah Alam – Menyedari akan signifikan bahasa Melayu kepada negara, Profesor Datuk Seri Dr. Awang Sariyan menegaskan betapa pentingnya Keluarga Malaysia memartabatkan bahasa Melayu sebagai lambang semangat nasionalisme linguistik.

Hasrat Perdana Menteri Malaysia, YAB Dato’ Sri Ismail Sabri Yaakob yang ingin menjadikan bahasa Melayu sebagai bahasa rasmi kedua ASEAN merupakan suatu kesedaran untuk mengangkat maruah negara.

“Saya melihat hal ini sebagai suatu penjelmaan kesedaran untuk mengangkat maruah negara, seperti dalam ucapan Menteri Alam Sekitar dan Air, Dato’ Sri Tuan Ibrahim Tuan Man semasa Persidangan Konvensyen Rangka Kerja Perubahan Iklim di Glasgow dalam bahasa Melayu merupakan permulaan yang baik,” ulas tokoh bahasa ini ketika menjawab soalan Tan Sri Johan Jaaffar dalam program “Bersama Johan Jaaffar” yang berlangsung secara maya.

Mengulas lanjut berkenaan kerelevanan Dewan Bahasa dan Pustaka (DBP) dalam memperjuangkan bahasa Melayu, Prof. Datuk Seri Dr. Awang Sariyan menyatakan bahawa DBP telah mencapai usia emas yang melambangkan kematangan agensi kerajaan ini dalam membuat keputusan.

Oleh sebab itu, DBP amat berbesar hati apabila penegasan YAB Perdana Menteri tentang pentingnya untuk meminda Akta DBP 1959 (Perkara 6) agar kuasa DBP tidak hanya terhad kepada memberikan teguran, nasihat, bimbingan dan sekadar menjadi badan dakwah bahasa semata-mata.

“Kita tidak bermaksud untuk mengambil alih tugas Pihak Berkuasa Tempatan (PBT) atau mana-mana agensi kerajaan, tetapi kita berharap agar agensi kerajaan dan badan-badan lain turut melihat isu bahasa Melayu sebagai isu jati diri, maruah dan kedaulatan negara,” jelas Prof. Datuk Seri Dr. Awang Sariyan.

Tambahnya lagi, pengiktirafan bahasa kebangsaan dalam setiap aspek kehidupan seperti bahasa ilmu, bahasa penyiaran dan bahasa undang-undang merupakan satu daripada bukti kesedaran kebangsaan yang kuat.

“Negara maju seperti Jerman masih mempertahankan bahasa kebangsaan mereka sebagai tanda memiliki semangat nasionalisme yang tinggi. Begitu juga di Indonesia, mereka mengangkat bahasa Indonesia sebagai jati diri dan menunjukkan semangat patriotisme dengan memastikan seluruh rakyatnya menggunakan bahasa Indonesia tanpa mengira kaum. Umum mengetahui bahawa dari awal, Indonesia telah meletakkan dasar negara seperti Sumpah Pemuda bertarikh 28 Oktober 1928, iaitu ‘Kami mengaku bertanah air yang satu, negara Indonesia berbangsa yang satu, bangsa Indonesia dan berbahasa satu, bahasa Indonesia’.

“Maka itu, seluruh warga Indonesia daripada pelbagai etnik turut mengalami proses penyerapan sebagai bangsa Indonesia,” jelas Prof. Datuk Seri Dr. Awang Sariyan lagi.

Dalam konteks Malaysia, Prof. Datuk Seri Dr. Awang Sariyan berpendapat bahawa pemimpin dan rakyat termasuklah mereka yang bukan dalam kalangan bangsa Melayu perlu memiliki kebijaksanaan dalam memartabatkan bahasa Melayu sebagai bahasa pengantar. Sebagai contoh, bahasa Melayu perlu digunakan dalam semua pengajaran dan pembelajaran di sekolah jenis kebangsaan yang bukan terhad penggunaannya pada mata pelajaran Bahasa Melayu sahaja.

Hal ini dikatakan demikian kerana perkara ini menunjukkan usaha ke arah membina sebuah negara yang meraikan kepelbagaian dan pada masa yang sama harus diimbang dengan menyuburkan perasaan masyarakat untuk memperkukuh dasar negara.

Sebagai Pengerusi Lembaga Pengelola DBP, Prof. Datuk Seri Dr. Awang Sariyan juga yakin bahawa bahasa kebangsaan pada hari ini mampu kembali bugar berdasarkan peristiwa bersejarah pada zaman Tun Abdul Razak dan Tun Datuk Patinggi Abdul Rahman Ya’kub yang berjaya mengubah aliran sekolah jenis kebangsaan Inggeris kepada sekolah kebangsaan.

Beliau berpendirian dan tetap optimis dengan melihat satu gerakan bersepadu perlu diwujudkan bukan sahaja tertumpu pada kepimpinan politik, malah terhadap institusi pendidikan termasuklah penjawat awam.

“Jika penjawat awam melaksanakan tanggungjawab menggerakkan dasar negara, saya yakin peralihan pimpinan politik tidak akan banyak menjejaskan dasar negara termasuklah soal bahasa kebangsaan,” akhiri beliau dalam sesi wacana Sinar “Bersama Johan Jaaffar” pada petang ini.


Saksikan Forum Hari Guru di Media Sosial DBP

Kuala Lumpur – Sejak konsep Sekolahku SEJAHTERA diperkenalkan oleh YB Senator Datuk Dr. Mohd. Radzi Md. Jidin, Menteri Kanan Pendidikan, agenda memperkasakan dan menghayati konsep ini secara holistik terus giat dilaksanakan pada setiap ruang dan kesempatan. Warga Kementerian Pendidikan Malaysia (KPM) giat melaksanakan pelbagai program dan aktiviti bagi merealisasikan aspirasi ini.

Oleh hal yang demikian, Sambutan Hari Guru pada kali ini memerlukan warga KPM terus mempergiat usaha melahirkan generasi murid berwawasan tinggi seperti yang terkandung dalam 14 elemen Sekolahku SEJAHTERA. Sambutan Hari Guru diraikan bagi melahirkan warga pendidik yang berkaliber, membina generasi Keluarga Malaysia yang menjadi modal insan, seterusnya lahir sebagai warganegara yang berbakat dan berprestasi tinggi dalam merealisasikan generasi hebat dan berdaya saing.

Beberapa hari sahaja lagi sambutan Hari Guru 2022 akan diadakan dan negeri Kelantan dipilih menjadi tuan rumah Majlis Sambutan dan Pelancaran Hari Guru Peringkat Kebangsaan Kali ke-51. Sudah tentu hari bersejarah ini menjadi peristiwa penting kepada seluruh warga KPM dalam meraikan golongan pendidik serta seluruh karyawan KPM dalam melaksanakan amanah dan tanggungjawab mereka mendidik dan mengasuh anak bangsa.

Majlis sambutan dan pelancaran tahun ini bertemakan “Guru Tunjang Sekolah SEJAHTERA” dikelolakan oleh Bahagian Pengurusan Sekolah Harian (BPSH) dengan kerjasama Jabatan Pendidikan Negeri Kelantan yang akan diadakan di Kampus Bachok, Universiti Malaysia Kelantan (UMK), pada 16 Mei 2022 dan akan disempurnakan oleh YAB Perdana Menteri Malaysia. Pada majlis ini juga, YAB Perdana Menteri bakal mengumumkan Tokoh Guru Kebangsaan 2022 dan Tokoh Kepimpinan Kebangsaan 2022.

Sebelum acara kemuncak sambutan dan pelancaran pada 16 Mei 2022 (Isnin), juga bertempat di Dewan Tuanku Canselor, UMK, akan berlangsung Sesi Libat Urus Bersama YB Menteri Kanan Pendidikan dan Forum Hari Guru 2022 pada 14 Mei 2022 (Sabtu), yang akan menampilkan tiga orang ahli panel, iaitu YBhg. Profesor Dato’ Dr. Md. Amin Md. Taff, Naib Canselor, Universiti Pendidikan Sultan Idris (UPSI), YBhg. Profesor Dato’ Dr. Abdul Mua’ti @ Zamri Ahmad, Dekan Fakulti Bahasa Moden dan Komunikasi, Universiti Putra Malaysia (UPM) dan YBhg. Prof. Madya Dr. Ramalinggam Rajamanickam, Pensyarah, Fakulti Undang-undang, Universiti Kebangsaan Malaysia (UKM), manakala moderator forum ini ialah YBrs. Dr. Mardiana Ab. Jabar, Pensyarah Kanan, Jabatan Pengajian Warisan, Fakulti Teknologi dan Warisan, UMK.

Forum ini akan membincangkan tema Guru Tunjang Sekolah SEJAHTERA dari pelbagai perspektif yang pastinya akan mendedahkan kaedah dan pendekatan yang lebih dinamik, komprehensif dan kreatif dalam mendepani cabaran serta kedinamikan pendidikan alaf 21 ini.  Semua Keluarga Malaysia dijemput hadir menyaksikan forum ini yang akan disiarkan secara langsung menerusi FB Langsung Dewan Bahasa dan Pustaka (DBP) mulai esok.


Obsesi Makanan Apakah Puncanya?

Untuk mendapatkan maklumat terkini, ikuti kami melalui Telegram

Adakah sepotong kek coklat sukar ditolak walaupun anda tidak lapar? Adakah anda ingin makan biskut setiap kali melihatnya, atau adakah aiskrim, aroma kek keju atau roti bersalut mentega merangsang selera anda? Jika benar, anda mungkin seorang penagih makanan. Hal ini tidaklah mengejutkan kerana kita kini hidup di dunia apabila makanan tidak lagi berfungsi untuk tujuan hidup semata-mata, tetapi lebih terdedah kepada obsesi makanan.

Apakah faktor yang menyebabkan obsesi kepada makanan? Peningkatan obsesi makanan ialah disebabkan pengeluar makanan “menyerang” otak kita dengan menukar kandungan makanan kepada lemak, garam dan gula yang menyebabkan ketagihan dan sukar ditolak. Industri makanan diproses mendorong seseorang itu ketagih untuk makan dan secara tidak sedar mendorong untuk memakan makanan yang tinggi kandungan lemak, gula dan garam.

Makanan diproses direka untuk menjadikan kita makan secara berlebihan dan menjadi ketagih. Makanan remeh ini merangsang sistem otak dengan cara yang sama seperti dadah. Bagi mereka yang mudah terjejas, makanan remeh boleh membawa ketagihan. Menurut kajian dalam PloS One pada 2015, “Makanan yang diproses diubah suai khusus untuk menyebabkan ketagihan melalui lemak atau karbohidrat halus seperti tepung putih dan gula. Makanan tidak diproses seperti epal kurang cenderung mencetuskan tindak balas ketagihan berbanding makanan yang diproses seperti biskut.”

Makanan diproses dikaitkan dengan peningkatan kadar penyakit kronik dan penambahan berat badan di negara maju. Pakar kesihatan menggelarnya sebagai “diet perosak.” Makanan diproses mengandungi pelbagai bahan penambah makanan yang bukan makanan sebenar. Bahan tersebut termasuklah bahan pengawet, pewarna tiruan (satu perisa tiruan pada label mungkin mengandungi 10 atau lebih bahan kimia) dan texturants (bahan kimia penambah tekstur kepada makanan). Makanan diproses ialah sejenis bentuk bencana dalam industri makanan kerana kebanyakannya rendah nutrien dan serat, tinggi lemak trans bertoksik dan mengandungi minyak sayuran yang diproses (lemak teroksida, dan lebihannya dikaitkan dengan aterosklerosis dan penyakit jantung).

Menurut David A. Kessler, mantan Pesuruhjaya Pentadbiran Makanan dan Ubatan (FDA) Amerika Syarikat, pemakanan secara berlebihan disebabkan oleh kombinasi lemak, gula dan garam yang digunakan oleh pengeluar makanan untuk mencetuskan “titik kebahagiaan” dalam otak manusia adalah lebih merbahaya. Satu daripada cara pengusaha industri makanan menimbulkan ketagihan terhadap sesuatu produk makan ialah dengan menambah pemanis, bahan kimia, pewarna dan pengawet tiruan dalam produk makanan mereka yang akan mempunyai kesan pada otak.

Gula, lemak dan garam merupakan tiga ramuan utama yang menyebabkan ketagihan kepada makanan diproses. Saintis industri makanan menghabiskan banyak masa dalam menentukan jumlah gula, lemak dan garam yang optimum untuk mewujudkan “rasa nikmat”. Kandungan lemak juga ditambah dalam usaha menghasilkan “rasa yang sempurna” dan “kepuasan” yang merangsang otak seperti mana yang dilakukan oleh gula. Garam pula berfungsi sebagai perisa tambahan bersama dengan bahan tambahan lain yang bertindak sebagai bahan pengawet. Kombinasi bahan-bahan ini menyebabkan rasa makanan lebih memberangsangkan.

Syarikat makanan membelanjakan berjuta-juta ringgit untuk mencipta makanan dengan rasa ketagihan supaya kita sentiasa mengidamkannya, sekali gus meningkatkan pergantungan dan pengambilan terhadap makanan tersebut. Melalui gabungan sains dan strategi pemasaran, industri makanan mempengaruhi masyarakat agar terus makan secara berlebihan sungguhpun tidak berasa lapar. Akibatnya, kita terlalu banyak makan, namun tidak mendapat khasiat secukupnya, bahkan menjadi terlalu gemuk dan jatuh sakit. Makanan moden dirumus khusus untuk melahirkan rasa ketagih dan menyebabkan kita makan tanpa berfikir panjang. Strategi ini merupakan rahsia pengusaha industri makanan yang digunakan untuk membuatkan masyarakat mendambakan makanan diproses. Strategi ini menguntungkan industri tersebut tetapi pada masa yang sama menjejaskan masyarakat.

Kebanyakan orang tahu, makanan remeh atau pun makanan diproses tidak sihat dan pengambilan secara berlebihan boleh menyebabkan masalah jantung, tekanan darah tinggi dan pelbagai penyakit lain. Akan tetapi, mengapakah masyarakat masih mendambakannya?

Pihak industri makanan juga telah menghasilkan banyak produk makanan yang mencapai titik “kesedapan yang tinggi”. Proses ini merupakan satu proses kompleks dalam menentukan ketepatan kombinasi ramuan yang akan mencetuskan keseronokan neurologi sehingga individu yang memakannya mendapat isyarat kepuasan dan menyebabkan individu tersebut tidak berhenti makan. Makanan diproses dihasilkan supaya tahan lama dan keadaan ini boleh menjejaskan kesihatan manusia. Makanan ini menggalakkan kita untuk makan lebih banyak. Kecenderungan untuk mengambil makanan diproses kadang kala bukanlah disebabkan rasa lapar, tetapi kerana makanan itu telah diproses supaya rasanya lebih sedap dan merangsang selera untuk makan dengan lebih banyak.

Steves Witherly, seorang saintis makanan dalam kajiannya lebih 20 tahun mendapati bahawa terdapat dua faktor yang menyebabkan sesuatu makanan menyebabkan ketagihan berbanding yang lain. Pertama, wujudnya sensasi apabila memakan makanan itu. Hal ini dicetuskan oleh rasa (masin, manis, tawar dan sebagainya) dan bau yang terhasil di dalam mulut. Semua faktor ini digabungkan untuk menghasilkan sensasi apabila otak akan menghubungkannya dengan makanan atau minuman tertentu. Kedua, binaan makronutrien dalam makanan, iaitu gabungan protein, lemak dan karbohidrat yang terkandung di dalamnya. Dalam kes makanan remeh, pengeluar makanan melihat melalui gabungan sempurna garam, gula dan lemak yang merangsang otak untuk menginginkannya secara berterusan.

Pengeluar makanan menggunakan pelbagai kaedah psikologi makanan supaya otak kita mahukan lebih banyak makanan dan menjadi pengguna setia mereka. Misalnya sensasi yang berbeza dalam makanan yang sama. Mengikut Witherly, makanan sebegini mempunyai “kulit yang boleh dimakan serta dikunyah, diikuti sesuatu yang lembut atau berkrim dan penuh dengan sebatian aktif rasa.” Ciri-ciri ini digunakan untuk pelbagai struktur makanan yang digemari seperti karamel, bahagian atas pencuci mulut, piza, biskut dan lain-lain. Otak mencetuskan rasa seronok apabila mengunyahnya.

Tindak balas air liur merupakan sebahagian daripada proses semasa makan. Lebih banyak makanan, maka lebih banyak air liur dikeluarkan di dalam mulut dan mematikan deria rasa. Sebagai contoh, makanan beremulsi seperti mentega, coklat, hiasan salad, aiskrim dan mayones menggalakkan tindak balas air liur yang membantu membuihkan deria rasa. Keadaan ini memjadi punca yang menyebabkan ramai orang menggemari makanan yang mempunyai sos atau acar di dalamnya kerana makanan tersebut menggalakkan pengeluaran air liur dan merangsang otak untuk makan lebih banyak dan mempunyai rasa yang lebih baik berbanding dengan makanan lain.

Begitu juga dengan makanan yang cepat cair di dalam mulut memberi isyarat kepada otak yang kita masih belum kenyang, walaupun telah makan begitu banyak kalori. Menurut Witherly, makanan yang cair dengan cepat menyampaikan mesej kepada otak bahawa tiada kalori dalam makanan tersebut. Hal ini menggalakkan individu untuk makan secara berlebihan.

Otak juga mempunyai rangsangan terhadap kepelbagaian rasa. Apabila melibatkan makanan, rasa yang sama menyebabkan otak menimbulkan perasaan kurang seronok dan nikmat. Dengan kata lain, deria khusus sensitif akan berkurangan dalam jangka waktu tertentu. Walau bagaimanapun, makanan remeh direka untuk mengelakkan tindak balas khusus deria ini. Makanan jenis ini menyediakan rasa yang merangsang otak untuk tidak pernah jemu memakannya. Oleh itu, sebungkus kerepek kentang boleh habis dimakan dan seseorang perlu bersedia untuk menambahnya lagi. Makanan remeh direka untuk meyakinkan otak bahawa kita mendapat khasiat pemakanan, namun bukan untuk mengenyangkan.

Jelas sekali, kita sedang menjadi uji kaji sains bagi industri makanan dengan penggunaan ramuan bukan asli. Kebanyakan pakar pemakanan bersetuju bahawa bahan kimia dan makanan tiruan memberi kesan besar terhadap kesihatan dan menyebabkan ketagihan yang sukar diatasi.


Program BACATON Teruskan Misi Semarak Bahasa

Taiping – Bersempena dengan Dekad Membaca Kebangsaan, Pusat Sumber SK Taman Panglima, Taiping, Perak, telah menganjurkan Program Baca dan Tonton (BACATON). Sebanyak 123 orang murid Tahun Empat hingga Tahun Enam bersama-sama guru SK Taman Panglima, khususnya guru Bahasa Melayu, telah terlibat dalam program ini yang berlangsung selama tiga jam.

Pengisian program telah disampaikan oleh Encik Sallehuddin Ibrahim, selaku pengasas BACATON yang juga merupakan seorang penulis aktif. Program ini diadakan untuk menyemarakkan semangat membaca dalam kalangan murid di samping memberikan pendedahan asas teknik penulisan kepada murid.

Sementara itu, Ustaz Nasaruddin Abdullah, Penolong Kanan Hal Ehwal Murid, SK Taman Panglima, yang mewakili Guru Besar, Encik Tarmizi Che Mat, telah merasmikan program tersebut. Dalam ucapan perasmiannya, beliau menyatakan harapannya agar program seumpama ini dapat diteruskan dan diadakan pada skala yang lebih besar dengan kerjasama pelbagai pihak supaya dapat dimanfaatkan secara optimum oleh murid, guru dan masyarakat setempat.

Menurut Encik Sallehuddin, antara perkara penting yang perlu dimiliki untuk menjadi seorang penulis termasuklah murid perlu mengenal pasti dan mempunyai bahan yang menjadi kunci penulisan. Sebagai contoh, murid mestilah memilih bahan pembacaan yang baik, mempunyai kemahiran berbahasa dan memiliki ilmu pengetahuan yang luas. Selain itu, seorang penulis mestilah sentiasa prihatin dengan peristiwa yang berlaku di sekeliling mereka.

Melalui program tersebut, murid yang terlibat juga telah menerima majalah Dewan Pelajar sumbangan Dewan Bahasa dan Pustaka sebagai satu inisiatif untuk menarik minat membaca dalam kalangan murid. Encik Salehuddin juga banyak menggalakkan murid untuk berkarya, terutamanya dalam penulisan.

Pihak sekolah dan pihak pengurusan Program BACATON juga menyatakan kesediaan mereka untuk melanjutkan penganjuran program tersebut untuk fasa kedua dan dirancang untuk diadakan dalam bentuk bengkel bagi murid yang berminat dalam bidang penulisan. Secara keseluruhannya, semua murid yang terlibat sangat bersemangat dan memberikan reaksi yang positif sepanjang program berlangsung.


Masyarakat Perlu Membantu Pasukan Keselamatan Mengawal Sempadan

Untuk mendapatkan maklumat terkini, ikuti kami melalui Telegram

Kuala Perlis – “Semua anggota masyarakat hendaklah sentiasa berusaha bagi membantu usaha pasukan keselamatan dalam memperketat kawalan sempadan negara,” titah Raja Muda Perlis, Tuanku Syed Faizuddin Putra Jamalullail sewaktu menyantuni dan menyampaikan sumbangan daripada Majlis Agama Islam dan Adat Istiadat Melayu Perlis (MAIPs) kepada para petugas Pasukan Gerakan Am (PGA) di Pos Sekatan Jalan Raya Kuala Perlis baru-baru ini.

“Usaha pasukan keselamatan dalam memperketat kawalan sempadan negara hendaklah disambut baik dengan menjadi mata dan telinga melaporkan sebarang aktiviti yang mencurigakan yang berlaku dalam kawasan kejiranan atau tempat kerja masing-masing sekali gus dapat memastikan aktiviti jenayah rentas sempadan berkaitan penyeludupan termasuk pendatang asing tanpa izin (PATI) dapat dikekang dengan sebaik mungkin rentetan pembukaan semula pintu sempadan negara seperti yang telah diumumkan baru-baru ini,” titah baginda lagi.

Di samping itu, baginda yang juga merupakan Tuanku Yang DiPertua MAIPs mengucapkan Selamat Menyambut Hari Raya Aidilfitri kepada seluruh warga pasukan keselamatan negara dengan harapan semoga Allah SWT sentiasa mengurniakan keselamatan dan kebaikan, ganjaran yang setimpal di sisi-Nya serta memelihara dan menjaga segala harta benda mereka.

Tuanku Syed Faizuddin Putra Jamalullail turut menzahirkan setinggi-tinggi penghargaan dan ucapan tahniah atas komitmen jitu petugas Angkatan Tentera Malaysia dan Polis DiRaja Malaysia, seluruh warga Kementerian Kesihatan Malaysia, Majlis Keselamatan Negara serta seluruh agensi negeri dan persekutuan, syarikat-syarikat swasta, pertubuhan dan orang perseorangan yang setia berkhidmat dan sanggup bergadai nyawa sepanjang tempoh ujian musibah pandemik COVID-19.

Baginda juga menyeru kepada semua untuk bersama-sama merafak doa, memohon kepada Allah yang Maha Berkuasa agar segera lenyap segala musibah COVID-19 dan keadaan kembali pulih seperti sedia kala.

Turut hadir sama ialah Raja Puan Muda Perlis, Tuanku Hajah Lailatul Shahreen Akashah Khalil dan Ketua Pegawai Eksekutif MAIPs, Hj Mohd Nazim Mohd Noor.


Lima Bekas Pelajar UniMAP Bina Kafeteria Diskusi Ilmiah

Pauh Putra – Lima orang bekas pelajar Universiti Malaysia Perlis (UniMAP) berjaya membangunkan satu ruangan santai untuk kegunaan diskusi ilmiah bertempat di Lantai Bawah Perpustakaan Tuanku Syed Faizuddin Putra, UniMAP, Pauh Putra.

Menurut UniMAP, usaha ini adalah rentetan hasrat daripada pihak universiti dan Persatuan Alumni universiti bagi merealisasikan program “Giving Back to UniMAP, Giving Back to Society”.

Majlis perasmian kafeteria itu disempurnakan oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail merangkap Tuanku Canselor UniMAP.

Keberangkatan baginda turut diiringi oleh Raja Puan Muda Perlis, DYTM Tuanku Hajah Lailatul Shahreen Akashah Khalil yang juga Tuanku Pro-Canselor, serta puteri sulung baginda berdua, Yang Amat Mulia Sharifah Khatreena Nuraniah Jamalullail. Keberangkatan baginda disambut oleh Naib Canselor UniMAP, Lt Kol Prof. Dr. Ts Zaliman Sauli dan Pengasas merangkap Ketua Pegawai Eksekutif He & She Coffee, Encik Zulkifli Yusuf serta kepimpinan tertinggi UniMAP.

Dengan menonjolkan hiasan dalaman kafeteria dan menu yang menarik, “He & She Coffee @ PTSFP” akan dijadikan sebagai satu aset pelaburan bagi Khairul Azri Kamarudin, Mohamad Hazwan Zahari, Mohd Faizal Moin, Mohd Farhan Tugiman dan Mohd Afif Abdul Rahman, di samping menjayakan restoran berkonsepkan francais tersebut dengan pelbagai manfaat kepada mahasiswa dan masyarakat umum.

Dalam majlis tersebut, Lt Kol Prof. Dr. Ts Zaliman Sauli berkata,

Bagi meningkatkan kesejahteraan warga UniMAP, pihak universiti juga telah merancang untuk menyediakan lebih banyak kemudahan rekreasi, seperti pembangunan sekitar tasik Alumni, pembinaan laluan joging dan laluan aktiviti mendaki. Khusus untuk pelajar, UniMAP akan mewujudkan kelengkapan infra pengucapan awam dan ruang kegiatan pelajar akan diwujudkan di setiap fakulti dan kolej kediaman.

Kesemua usaha ini sedang berjalan secara berperingkat dan dijangka akan dapat disiapkan sepenuhnya dalam tempoh tiga tahun yang akan datang.

Mengulas lebih lanjut, outlet ini telah menerima sokongan penuh daripada pihak Pengurusan Universiti Malaysia Perlis kerana menjadi francais yang pertama beroperasi di negeri Perlis sejak 25 April 2022 yang lalu.